text:
Amasezerano rusange y’umurimo yasinywe hagati ya Koperative y’abahinzi b’icyayi ba Pfunda”COOPT”n’Urugaga rw’umurimo n’ubuvandimwe”COTRAF-RWANDA” agamije gukemura ibibazo Abakozi ba koperative bahuraga nabyo umunsi ku munsi.
Nyiransabimana Didacinne ni umunyamuryango wa Koperative y’abahinzi b’icyayi ba Pfunda”COOPT”avuga ko amasezerano yasinywe bayatezeho umusaruro ushimishije ku mpande zombi.
Yagize ati”Aya masezerano tuyitezeho umusaruro ushimishije kuko myaka yatambutse muri koperative higeze kuvugwamo ibibazo byinshi by’abakozi,kuri ubu ariko dufite ikizere ko ibyo bibazo bizarangira ntihongere kubaho gusiragira mu nkiko kubera imanza zahoragaho hagati y’abakozi n’umukoresha,ikindi nuko abakozi bagiye no kurushaho kumenya amategeko abarengera”.
Ku ruhande rwe Nsengiyumva Jerome umucungamari wa koperative COOPT akaba ari nawe uhagarariye intumwa z’abakozi muri iyo koperative yavuze ko hari ibibazo byinshi bagiye bahura nabyo nk’abakozi bakabigeza ku bayobozi ariko ibyinshi ntibikemuke harimo cyane cyane ibishingiye ku masezerano y’akazi ndetse n’amasaha y’ikirenga byatumye abakozi barega koperative mu nkiko kandi igatsindwa,kuba rero hasinywe amaserano hari ikizere ko ibyo bibazo bitazongera kubaho.
Yongeraho ko ubu n’abakozi ba Nyakabyizi hari ibyo bungukiye mu maserano harimo guteganyirizwa.
Ati”Uretse n’abakozi bahoraho,hari na ba Nyakabyizi mbere ntabwo bishyurirwaga imisanzu mu kigo cy’ubwiteganyiriza biteza ibibazo byinshi kugeza naho ikigo cy’ubwiteganyirize cyaje gifatira imodoka za Koperative nibwo batangiye kwishyurira abo ba nyakabyizi, ibi byose tukaba tubishimira Cotraf-Rwanda yabidufashijemo’’.
Bwana Eric Nzabandora ni perezida wa Cotraf-Rwanda we yavuze ko muri rusange ayo masezerano icyo azafasha abakozi ari uko bagiye gukora bishimye ndetse bikabafasha no kuzamura umusaruro w’ikigo na Koperative bigatuma idahora mu maza za hato na hato.
Yagize ati”Hari ibibazo byinshi byakunze kuvugwa muri iyi Koperative,ariko kuba bemeye kwicarana n’abakozi bakagira ibyo bumvikana ndetse bakemera no gusinya aya masezerano ndizera ko ibyo bibazo byose mu gihe impande zombi zizayubahiriza nta kabuza ko bose bazabigiramo inyungu igaragara”
Minisiteri y’Abakozi ba Leta n’umurimo yari ihagarariwe n’umuyobozi mukuru w’umurimo Bwana Mwambari Faustin yavuze ko bishimiye isinywa ryayo masezerano kuko ari igikorwa kigamije guteza imbere umurimo cyane ko umurimo wubakiye hagati y’abakozi n’abakoresha kandi bikanahura n’icyerekezo cy’igihugu cyo guteza imbere umurimo unoze.
Yakomeje asaba abakoresha kubaka ubushobozi bw’abakozi kugirango barusheho gutanga umusaruro.
Ati”ubundi umushoramari cyangwa umukoresha ushaka gutera imbere akwiye kujya abanza kubaka ubushobozi bw’abakozi agendeye ku bikenewe ku isoko ry’umurimo kuko bihinduka buri munsi, ibi nibyo bituma abakozi babasha guhanga udushya bigatuma n’ikigo kirushaho kunguka”.
Bwana Mwambari kandi yanaboneyo kugira inama Abakoresha n’abakozi muri ibi bihe bidasanzwe duhanganye n’indwara ya Covid-19 kujya bicara bakajya inama kuko hari byinshi byadindiye kandi bikeneye kongera gushyirwamo imbaraga kugirango yaba umukoresha n’umukozi bakomeze akazi kandi banatere imbere.
Koperative y’abahinzi b’icyayi ba Pfunda”COOPT”ikorera mu turere twa Rubavu na Rutsiro ikaba yarashinzwe mu mwaka wa 2002,ifite abakozi babarirwa mu 2578 barimo abasoromyi b’icyayi ndetse n’abandi bakozi bahoraho bafite amaserano y’akazi asinye 78.


c: text/html

text:
"Samweli arakura, Uwiteka abana na we ntiyakunda ko hagira ijambo na rimwe rya Samweli rigwa hasi. Nuko Abisirayeli bose, uhereye i Dani ukageza i Bērisheba, bamenya ko Samweli yarundukiye mu buhanuzi bw’Uwiteka." 1 Samweli 3: 19-20
"Nzahagarara hejuru y’umunara aho ndindira, kandi nzarangaguza ndeba aho ari numve icyo ambwira, n’uko nzasubiza ku bw’icyo namuganyiye. Maze Uwiteka aransubiza ati “Andika ibyerekanywe ubigaragaze ku mbaho, kugira ngo ubisomye abyihutire. Kuko ibyerekanywe bifite igihe byategekewe, ntibizatinda kukigeraho kandi ntibizabeshya, naho byatinda ubitegereze, kuko kuza ko bizaza ntibizahera." Habakuki 2:1-3

robotstxt: allowed

filter: keep


text:
Yoroye intare mu ibanga birangira imwivuganye
Umugabo wo muri Repubulika ya Tchèque yagize atya yiyororera intare ebyiri ariko abikora atabiherewe uburenganzira n’ababishinzwe.
Uyu mugabo w’imyaka 34, umuntu atatinya kuvuga ko yiyororeye ikishi, nyuma yo kwiyemeza korora umwami w’ishyamba, ngo yaje kuzubakira iwe mu rugo ndetse n’umubwiye ko ibyo arimo akora atari byo akamwima amatwi ndetse akanabasaba kutamwivangira mu buzima ahubwo bakareba ibibareba.
Ibyo byatumye uwo munyacekosorovakiya yihenura ku bantu bose, kugera no ku mubyeyi wamwibarutse maze umwanya we wose awuharira izo Rwabwiga.
Ibyo ariko ntibyarambye kuko nyuma y’imyaka ibiri gusa uyu mugabo yasanzwe yapfuye yivuganywe n’intare yiyororeye.
Amakuru y’urupfu rw’uyu mugabo yamenyekanye ubwo se umubyara yamusangaga mu kiraro cy’intare agatabaza polisi n’abaganga ariko ntibigire icyo bitanga kuko yari yamaze gushiramo umwuka.
Nk’uko ikinyamakuru 7sur7 dukesha iyi nkuru cyabitangaje, ngo abaturanyi b’uyu mugabo, wasangaga ntawe ubabajwe n’uko yabavuyemo ahubwo bamwe bagiraga bati “urwishigishiye ararusoma”, abandi bati “ariko twaramubwiye ni uko amatwi arimo urupfu atumva”.
Kugira ngo umutekano ugaruke aho hantu, nyuma yo gushyingura uwapfuye, byabaye ngombwa ko izo ntare zicwa habaho no kuganiriza abahatuye mu rwego rwo kubahumuriza.


text:
Inyigisho yo ku wa kabiri w’icyumweru cya XII gisanzwe/C
Amasomo: Intangiriro 13,2.5-12 Matayo 7,6.12-14
Yezu naganze iteka.
Bavandimwe, uyu munsi Yezu aratwibutsa ibanga rigabira urigize irye, amahoro, umunezero bigasozwa no ku mushyitsa mu buzima butazima, aribwo bugingo bw’iteka, dukesha Yezu Kristu, Umunguzi wacu. Nta rindi rero ni iri: “Ibyo mwifuza ko abandi babagirira byose, namwe mubibagirire”. Iyi ntero yakabaye iy’umuntu wese, wemera ko Yezu ari Umukiza wacu kandi tukaba twemera twabatijwe mu izina rye.
Mbere yuko Yezu aduha iyi mpanuro, yabanje kuvuga amagambo akakaye, aho yagize ati: “Ikintu gitagatifu, ntimukakigabize imbwa, amasaro yanyu ntimukayajugunye imbere y’ingurube”. Hano imbwa n’ingurube zirashushanya abantu bose badashobora kwakira no kwemera ku buryo bukwiye Inkuru Nziza ya Yezu Kristu. Aha twavuga nk’abafarizayi n’abigishamategeko bo mu gihe cya Yezu. Nibo bari bashinzwe gutegura amaza y’Umukiza, ariko aho Yezu aziye baramurwanyije, bakora ibishoboka byose ngo bamwikize, birangira bamugambaniye abambwa ku musaraba, gusa bo ntibari bazi ko urwo rupfu ari rwo inyoko-muntu izakesha kugirirwa imbabazi z’ibyaha no gukurwa ku ngoyi y’urupfu. Ni ngombwa rero ko twigiramo umutima wakira Inkuru Nziza ya Kirisitu Yezu.
Mu isomo rya mbere Abramu na Loti, nibatubere urugero mu mibanire no mu mikoranire yacu. Bombi bari abatunzi kandi bakagenda bimukana, bashaka aho baragira amatungo yabo. Nyamara burya si kenshi ibintu bikunze kugenda uko tubyifuza, hari ubwo hazamo serwakira, abantu ntitwumvikane, tukabusanya imvugo, intero, imbyino n’umudiho. Aha ni ho mu bushishozi bwa Abramu yarebye ibintu, ashaka icyatuma umubano n’umuvandimwe we Loti wakomeza kuba nta makemwa. Aho ni nyuma y’intonganya zabaye hagati y’abashumba babo. Yarateruye ati: “Ntihakabe intonganya muri twe, no ku bashumba banjye n’abawe, kuko turi abavandimwe. Mbese nturora iki gihugu cyose? Reka dutandukane. Nujya ibumoso nzajya iburyo, nujya iburyo nzajya ibumoso”. Loti yakiriye iyo nama ya Abramu, ahitamo aho abona hamunyuze, nuko batantukana batanganye kandi batanatonganye. Ikindi gikomeye tuzirikana muri iri somo ni uko ineza yose ikozwe, itabura igihembo. Abramu mu guharanira ko hagati ye n’umuvandimwe we Loti hataba intonganya no gushyamirana, byatumye Uhoraho amuha umugisha, kandi amugirira isezerano ati: “Igihugu cyose uruzi ndakiguhaye burundu, wowe n’urubyaro rwawe”, dore ko nta mwana yagiraga, ariko kubera ineza ye, ahawe isezerano ryo kuzibaruka umwana, akagira abazamukomokaho.
Iyi nama ya Abramu, nitubere isomo mu kubana nk’abantu ariko by’umwihariko nk’abakristu. Tujye tumenya gutanga inama zubaka, dushaka icyatuma dukomeza umubano n’umushyikirano dufitanye hagati yacu, kuko ibidutanya n’ibituma dutandukana ntabwo bizabura. Ahari abantu ntihabura urunturuntu. Ariko iyo abantu bashatse, bakajya inama, Imana irabasanga kandi nta kibananira.
Naho mu Ivanjiri Yezu yabitubwiye mu magambo yoroheje atwibutsa icyatubera isoko y’amahoro, umugisha n’amahirwe. Nta kindi ni uko icyo buri muntu yifuza cyangwa ashaka ku bandi, akwiye na we kubanza kwibaza niba baramutse bakimukoreye byamutera akanyamuneza cyangwa se byamutera kwijujuta cyangwa kurakara. Yasanga ari byiza akabikora kandi asanze byamurakaza akamenya ko akwiye kutagira uwo yabikorera cyangwa ngo abimwifurize.
Niba hari ikintu cyoroheye muntu, ni uko usanga ashaka ko abandi bamubera imfura, inshuti, abavunyi, ababyeyi n’abavandimwe atagira icyo aburana igihe cyose abiyambaje. Yakosa bakamwumva vuba, kandi bakamucira akari urutega igihe yaba yagwiriwe n’urugogwe cyangwa yakoze amahano. Nyamara uzasanga kenshi cyangwa rimwe na rimwe umuntu adakabije, ibyo twifuza gukorerwa bitugora iyo bibaye ngombwa ko abandi batwiyambaza ngo tubibakorere. Uzasanga tuzarira, dushidikanya ko uje atugana adukeneye, ndetse ko bitihutirwa gufashwa no gutabarwa, hakaba nubwo duca iteka ko uwahemutse bamuhana bihanukiriye. Aha hadutere kwibaza kandi twisubize: Ese ugeze aho umwana arira nyina ntiyumve, wifuza gukorerwa iki? Ubonye se uwahageze, wumva ukwiye kumukorera iki?
Bavandimwe, twese abari ku isi hari ibintu duhuriyeho: ni ugukundwa, kubahwa, gutabarwa, gutegwa amatwi no kubaho dutekanye. Ibi rero twifuza, tujye twibuka ko n’abandi bakeneye kubihabwa. Twirinde ubwikunde no kwihugiraho iyo tureba inyungu zacu ariko byadukomerana tugeze aho dukenera ubutabazi bw’abandi, ugasanga tuvuza iya bahanda, ngo nimwirengagize ibyo nabakoreye, nimukorere Imana, nimuce inkoni izamba mu nyarure muri uyu muriro, dore nasumbirijwe. Twihatire gushyira mu ngiro icyatuma tubana mu mahoro, twirinda icyatuma dushyamirana kandi uko twifuza kugirirwa natwe abe ariko duharanira kubagenzereza.
Ibyo nitubigeraho tuzaba tubaye abana ba Nyir’ijuru, kandi bizaturonkera amahoro, ibyishimo n’umugisha dukeneye mu rugendo rwacu rwa hano ku isi rugana iwacu h’ukuri mu ijuru. Wowe unyumva gira neza wigendere, urinde abandi kwiheba no kubihirwa no kubaho. Inabi ntuzatume ikuganza. Erega burya umira inshuro n’inshuti ntushire inzara kandi nta wagize neza ngo ineza ye ihere.
Bikira Mariya, Mwamikazi wa Kibeho, dusabire twe abanyantege nke, maze mu bike no mu byinshi dufite tujye tumenya kubikoresha igihuje n’ugushaka k’umwana wawe Yezu Kirisitu, Umukiza wacu. Amina
Padiri Anselimi Musafiri


text:
Isomo rya 1: Ruta 1,1.3-6.14b-16.22
Kera, igihugu kigitegekwa n’abacamanza, inzara yarateye, maze umugabo wari utuye i Betelehemu muri Yuda arasuhuka, we n’umugore we, n’abahungu be babiri. Basuhukira mu gihugu cy’i Mowabu. Elimeleki, umugabo wa Nawomi, aza gupfa; Nawomi asigara aho n’abahungu be bombi. Abo basore bashaka abagore b’Abamowabukazi: umwe yitwaga Oripa, undi akitwa Ruta. Batura muri icyo gihugu imyaka igera ku icumi. Nyuma, Mahiloni na Kiliyoni na bo baza gupfa. Nuko uwo mugore asigara aho, nta bana nta mugabo. Nawomi arahaguruka n’abakazana be bombi, bava mu gihugu cya Mowabu, kuko aho i Mowabu yari yarumvise bavuga ko Uhoraho Imana yari yaragobotse umuryango wayo ikawuha icyo kurya. Hanyuma Oripa asezera kuri nyirabukwe, ariko Ruta we amwihambiraho. Nawomi aramubwira ati «Dore mukeba wawe asubiye iwabo, asanze umuryango we n’imana z’iwabo. Ngaho nawe kurikira mukeba wawe.» Nuko Ruta aramusubiza ati «Wikomeza kumpatira kugusiga ngo nisubirire iwacu, kuko aho uzajya nzajya aho, aho uzarara nkarara aho. Igihugu cyawe kizaba icyanjye, Imana yawe ni yo izaba Imana yanjye. Nguko uko Nawomi yagarutse, we n’umukazana we Ruta w’Umumowabukazi, bavuye mu gihugu cya Mowabu. Icyo gihe bagera i Betelehemu, hari ku mwero w’ingano za bushoki.
Zaburi ya 145 (146), 5-6ab, 6c-7, 8-9a, 9bc-10
Hahirwa uwo Imana ya Yakobo ibereye umuvunyi,
maze akiringira gusa Uhoraho, Imana ye!
We Muremyi w’ijuru n’isi,
inyanja n’ibiyirimo byose,
akaba mudahemuka iteka ryose,
akarenganura abapfa akarengane,
abashonji akabaha umugati.
Uhoraho abohora imfungwa,
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane.
Uhoraho arengera abavamahanga,
agashyigikira impfubyi n’umupfakazi,
ariko akayobagiza inzira z’ababi.
Uhoraho ni nyir’ingoma ubuziraherezo,
akaba Imana yawe, Siyoni,
uko ibihe bigenda bisimburana iteka.
Ivanjili ya Mutagatifu Matayo 22,34-40
Abafarizayi bumvise ko yazibye akanwa k’Abasaduseyi, barakorana. Maze umwe muri bo wari umwigishamategeko amubaza amwinja, ati «Mwigisha, itegeko riruta ayandi ni irihe?» Aramubwira ati «Uzakunde Nyagasani, Imana yawe, n’umutima wawe wose, n’amagara yawe yose, n’ubwenge bwawe bwose. Iryo ni itegeko riruta ayandi kandi ni ryo rya mbere. Irya kabiri risa na ryo:Urajye ukunda mugenzi wawe nk’uko wikunda. Muri ayo mategeko uko ari abiri, habumbiyemo andi yose n’ibyo Abahanuzi bavuze.»


text:
Yagendeye ku mateka y’u Rwanda yiyemeza gufasha abana batishoboye kwiga
Umupasiteri w’Umudage, Gerhard Reuther, avuga ko yageze mu Rwanda n’umugore we mu 2007, bakishimira uko u Rwanda rwiyubaka nyuma ya Jenoside yakorewe Abatutsi, yiyemeza gutanga ubufasha mu burezi, cyane cyane kwishyurira amashuri abana bo mu miryango itishoboye.
Bamwe mu bana bafashijwe kwiga harimo abarangije Kaminuza, bakavuga ko byatumye bagera ku nzozi zabo, mu gihe bumvaga byarabayobeye.
Mazimpaka Patrick yarangije kwiga muri Kaminuza ibijyanye no kubaka (Civil engineering), avuga ko uko yafashijwe yifuza na we kuzafasha abandi.
Ati "Namenye uyu muryango maze kubura umubyeyi wanjye wari wapfuye, iwacu twari abana umunani, byari bigoye kubona ubushobozi bufasha abana twese kwiga. Bamfashije gukomeza amashuri, ariko ibya mbere byiza kurushaho, ni uko nari ngeze muri Kaminuza baranyishyurira ndetse bakampa n’ubundi bufasha nari nkeneye. Uyu munsi nararangije kandi isomo nize ni uko nanjye nzafasha abandi."
Mazimpaka avuga ko n’ubwo One World group ifasha abana kubona amafaranga y’ishuri n’ibikoresho ngo iranabakurikirana aho biga.
Ati "Nkatwe bakuru dukoresha email batubaza amakuru, ariko abari mu mashuri yisumbuye barabasura bakamenya imyigire n’ibibazo bafite."
Immaculée Nikuze yavukanye ubumuga bw’ingingo, ndetse kubura ubushobozi byatumye imyigire igenda nabi, ariko One World group imufashije kubona ubuvuzi yakomeje kwiga arangiza Kaminuza.
Iyo umurebye utari umuzi ntiwamenya ko yari afite ikibazo cy’ukuguru kugera aho atambara inkweto, ariko uwo muryango wamutangiye amafaranga aravuzwa arakira.
Agira ati "Nakundaga kwiga ariko ikibazo cyo kugenda bikangora bigatuma ntagira umuhate wo gukomeza, kuko nagendeshaga ibirenge nkababara. Muri 2010 nahuye n’umuntu ambwira ko yampuza n’abantu bakamfasha kuvurwa. Bantangiye ikiguzi cyose mvurwa amaguru ubu ndagenda, nambara inkweto utabizi ntiwamenya ko nari mfite ikibazo kandi uretse nanjye, umuvandimwe wanjye yari amaze guterwa inda afite imyaka 16, nk’abana b’imfubyi badafite ubushobozi nta cyizere cyo gusubira mu ishuri. Bavuye kumvuza baramurebye baramuhumuriza, bamusubiza mu ishuri ubu ari mu mwaka wa nyuma wa Kaminuza, ndetse n’umwana we bamufasha kwiga. Ni abantu b’ingenzi."
Pasiteri Gerhard asanzwe aba mu muryango One World group, ukorera mu bihugu by’u Burayi na Afurika, icyakora yari azi u Rwanda kubera amateka rwanyuzemo.
Aho ari mu Rwanda mu bikorwa bimuhuza n’abana afasha kwiga, yabwiye Kigali Today ko amaze gufasha abana barenga ijana harimo 76 biga amashuri mu byiciro bitandukanye, hakabamo 10 muri Kaminuza, 13 bayirangije n’abandi biga amashuri yisumbuye, abanza n’abafite ubumuga basubijwe mu mashuri.
Avuga ko amafaranga akoresha ayakura mu bikorwa byo gushaka abaterankunga mu gihugu cye cy’u Budage, aho akora umurimo wo kubwiriza ubutumwa.
Agira ati "Twari dusanzwe dufite ibikorwa muri Ethiopia na Ghana no mu bihugu byo ku mugabane w’u Burayi, ariko twaje gutumirwa mu nama mu Rwanda, tuhageze twishimira iterambere rugezeho, twumva twagira icyo dukora kijyanye n’umurongo tugenderaho wo gufasha abana, haba kubabonera amafaranga y’ishuri n’ibikoresho."
Akomeza agira ati "Nshaka abaterankunga, iyo babonetse mbaza mu Rwanda abana bafashwa, sinavuga ko ari ibikorwa binini, gusa twishimira ko bihindura ubuzima bw’abana bukarushaho kuba bwiza."
Pasiteri Gerhard avuga ko urugendo amazemo imyaka 15 afasha abana bo mu Rwanda kwiga, yasanze ibyiza ari ugufasha imiryango bakomokamo kugira ubushobozi butuma yifasha.
Mushimiyimana Laurette, ushaka abana bafashwa na Pasiteri Gerhard, avuga ko umwana ashobora kwishyurirwa ishuri yataha akaburara cyangwa ntashobore kwiga neza uko bikwiye.
Agira ati "Bimwe mu bibazo nabonye kuva natangira gukorana na One World group, ni uko bafasha umwana kwiga neza, agahabwa ibikoresho n’ubundi bufasha, gusa umwana ashobora kutiga neza kubera yaburaye cyangwa ibindi bibazo by’ubushobozi. Nabagiriye inama yo gushaka ubushobozi bagafasha imiryango y’abana kwigira, kandi imiryango iteye imbere yafasha n’abana kwiga."
Kanobana ni umubyeyi utuye mu Karere ka Rwamagana, akaba afite abana babiri bafashwa na One World group, avuga ko kubona ubushobozi bw’abana bane biga mu mashuri yisumbuye na Kaminuza bitari kumworohera, ariko ubu bafasha babiri na we agafasha abasigaye.
Pasiteri Gerhard Reuther kuva yagera mu Rwanda mu 2007, amaze kuhasura inshuro umunani, avuga ko u Rwanda ari igihugu cyiza, abona urumuri mu nzu ku mugabane w’Afurika.
Agira ati "Urabizi gushaka abagiraneza, biragora kubasobanurira ibyo ukora ariko iyo tubabwiye uko tubikora babyakira neza, kuko bazi ko u Rwanda ari igihugu gifite Imiyoborere myiza n’icyerekezo gihamye."
One World group muri 2011, nabwo ikoranye n’undi muryango wa Assist-Rwanda, batangije ibikorwa byo kubaka ibigo bifasha urubyiruko kwiga imyuga mu Karere ka Nyagatare.
Ibitekerezo ( 1 )
Mwaramutse neza.mwanyoherereza adresse z’uyu mu ryango ngasabira ubufasha umwana wa vukanye ubumuga bwo mu mutwe ariko ubona budakabije nuko avuka mu muryango ukenye aba yaravujwe agakira akiga nk’abandi kuko agize imyaka 17 atarakandagira mu ishuri. Mwamukorera ubuvugizi mu kampa contact zabo kuri email iri hejuru. Murakoze mugire Igitondo cyiza.


text:
Kuri uyu wa kabiri taliki ya 31 Kanama 2021 mu Rwanda hatangijwe umushinga “Skills Development and Employment Promotion among Youth In Rwanda Project( SDEPAY)”, umushinga uzamara imyaka itatu ugamije guha amahirwe urubyiruko ruboshywe n’ubushomeri bityo rugahabwa amahugurwa hagamijwe kurwereka ahari amahirwe yo guhanga imirimo bahereye ku bushobozi bita ko ari bucye.
Ni umushinga wa Plan International Rwanda, ku bufatanye na AKAZI KANOZE ACCESS( AKA), ku nkunga ya Leta y’u Budage.
Ni umushinga wateguwe na Plan International Rwanda, ku bufatanye n’umuryango utegamiye kuri Leta wa “AKAZI KANOZE ACCESS” ku nkunga ya Leta y’u Budage, hagamijwe kuzamura ubumenyi mu rubyiruko nyuma y’uko bigaragaye ko abenshi mu rubyiruko bahura n’ibibazo byo kutamenya aho bashobora guhera bihangira imirimo ibibaviramo guhura n’ubushomeri bukabije.
Anne Marie Mukarugambwa Ntwali, umuyobozi nshingwabikorwa w’umuryango “AKAZI KANOZE ACCESS”, avuga ko uyu mushinga wa wahawe inyito ya Skills Development and Employment Promotion among Youth In Rwanda Project, utangiriye mu turere twa Bugesera, Gatsibo na Nyaruguru nyuma yo kubona ko utu turere ari tumwe mu turere dufite imibare iri hejuru y’urubyiruko rufite ibibazo by’ubukene bukabije.
“Urebye muri utu turere dutatu twatoranyijwe, usanga twose dufite ikintu duhuriyeho. Abana benshi bataye amashuri, urubyiruko rudafite imikorere, umubare w’abakobwa babyariye iwabo uri hejuru cyane.” Anne Marie Mukarugambwa
Anne Marie Mukarugambwa Ntwali, umuyobozi nshingwabikorwa w’umuryango “AKAZI KANOZE ACCESS”
Anne Marie Mukarugambwa kandi avuga ko ku bufatanye n’inzego z’ibanze muri utwo turere dutatu umushinga uzakoreramo, hatoranywa abana uyu mushinga uzafasha, ukabakurikirana. Asanga kandi nibura 84% by’abazaba barabashije kugendana nawo, nibura bazasigara bafite ubushobozi bwo gukora batiganda kandi bakikorera badategereje gukorera abandi.
Umuyobozi muri Plan International Rwanda ushinzwe gahunda igamije kongerera ubushobozi urubyiruko mu kwihangira imirimo, Armel Mugenzi, avuga ko uyu mushinga ugamije gufasha urubyiruko rubarirwa mu 1200 mu gihe cy’imyaka itatu iri imbere, bagafashwa mu buryo bwo guhabwa amahugurwa agamije kubereka aho bashobora gushora amasoko no kwihangira imirimo ku buryo na nyuma y’aya mahugurwa urubyiruko ruzajya ruhabwa imbaraga mu buryo bw’ibikoresho n’amafranga.
“Njyewe nabyemeza kuko wenda twagiye duhura n’ibibazo bitandukanye biturutse ku ngaruka z’icyorezo cya COVID-19 ariko turi gukora ibishoboka byose ngo turebe ko twagira ibishya duhanga kugira ngo gahunda z’umushinga wacu zidahagarara ari nayo mpamvu dufite urubyiruko rugera mu 1200 twifuza gufasha mu turere twa Nyaruguru, Gatsibo na Bugesera rugizwe na 55% by’abakobwa”Carmel Mugenzi
Armel Mugenzi Umuyobozi muri Plan International Rwanda ushinzwe gahunda igamije kongerera ubushobozi urubyiruko
Avuga ko ari umushinga ukubiyemo ibintu byinshi ariko cyane cyane hakibandwa ku bumenyi kuko buri mu biza ku isonga mu kuzitira urubyiruko bugatuma rutabona akazi.
Plan International Rwanda, ivuga ko iyi gahunda itangiriye mu turere dutatu ikazamara imyaka itatu, ariko na nyuma y’iyo myaka ikazakomeza gushakisha indi miryango ifasha urubyiruko, ibyo bavuga ko bizatuma iterambere ry’igihugu rizamukira ku kujijuka no kurwanya ubushomeri mu rubyiruko.
Ni gahunda izita cyane ku rubyiruko rufite ubumuga, urubyiruko rwacikirije amashuri, abarangije ariko badafite akazi, abakobwa babyariye iwabo…hashingiwe ku byiciro by’ubudehe kandi abarangije za kaminuza n’amashuri y’ubumenyingiro badafite akazi bitewe n’ubushobozi.
Inkuru ya: Assoumani Twahirwa/RadioTV10 Rwanda


text:
Mu rwego rwo gushyiraho imikoranire isobanutse ndetse no kugaragaza neza uburenganzira bwa buri wese hagati y’umukozi n’umukoresha, uwitoza umurimo, uwimenyereza akazi, uwikorera ndetse n’ukora imirimo itanditse, Itegeko rigenga umurimo mu Rwanda ryaravuguruwe kugira ngo rihuzwe n’igihe, rikaba rikubiyemo byinshi bigenga umurimo mu Rwanda buri wese akwiye kumenya.
Mu gice cya mbere k’iyi nkuru, twabagejejeho ibigengwa n’itegeko n° 66/2018 ryo ku wa 30/08/2018 rigenga umurimo mu Rwanda, uburyo bw’imikorere bubereye umukozi mu kazi, imyaka fatizo yo gutangira gukora akazi, imirimo ibujijwe ku mwana, ibuzwa ry’imirimo y’agahato, kubuza guhoza ku nkeke uwo ukuriye mu kazi hagamijwe imibonano mpuzabitsina, kwirinda ivangura mu kazi n’uburenganzira bwo gutanga ibitekerezo no kwishyira hamwe. Muri iyi nkuru noneho tugiye kerebera hamwe ibijyanye n’amasezerano y’umurimo.
Amasezerano y’umurimo
Nk’uko ingingo ya 11 y’Itegeko rigenga umurimo mu Rwanda ibiteganya, amasezerano y’umurimo akorwa hashingiwe ku bwumvikane bw’umukozi n’umukoresha, kandi amasezerano y’umurimo hagati y’umukozi umwe n’abakoresha barenze umwe aremewe igihe cyose hatagize abangamiye ayandi. Amasezerano y’umurimo ashobora kuba ay’igihe kizwi cyangwa kitazwi kandi ashobora kuba yanditse cyangwa atanditse. Icyakora, amasezerano y’umurimo atanditse ntashobora kurenza iminsi mirongo kenda (90) ikurikiranye.
Ku bijyanye n’igihe k’igeragezwa ku murimo, ntigishobora kurenza amezi atatu (3). Icyakora, nyuma y’isuzuma ryanditse kandi ryamenyeshejwe umukozi, umukoresha ashobora gusubirishamo igeragezwa mu gihe kitarenze amezi atatu (3) bitewe n’impamvu zumvikana, zishingiye ku miterere y’akazi, imikorere n’imyitwarire by’umukozi. Iyo igeragezwa rirangiye rikagaragaza ko umukozi ashoboye akazi, ahita ahabwa akazi abimenyeshejwe mu nyandiko n’umukoresha. Iyo igeragezwa rigaragaje ko umukozi adashoboye akazi, hashingiwe ku isuzumabushobozi ryanditse kandi ryamenyeshejwe umukozi, umukoresha asesa amasezerano y’umurimo nta nteguza. Iseswa ryayo ntirituma hatangwa imperekeza usibye gusa umushahara umukozi yakoreye. Umukozi wongeye guhabwa akazi mu kigo yakoreye mbere kuri uwo mwanya yakozeho ntiyongera gushyirwa mu gihe k’igeragezwa ry’akazi.
Amasezerano y’umurimo ashobora guhindurwa umurimo ugikomeza bisabwe na rumwe mu mpande zayagiranye kandi zombi zibyumvikanyeho. Mu gihe habayeho ihinduka ry’imiterere y’ikigo, mu rwego rw’amategeko amasezerano y’umurimo atararangira agumana agaciro kayo hagati y’umukoresha mushya n’abakozi bari basanzwe b’ikigo.
Iri tegeko riteganya ko amasezerano y’umurimo adashobora kwimurwa ava ku mukoresha umwe ajya ku wundi, umukozi atabyiyemereye, kuko umukozi agomba gukora akazi ku mwanya yasabye.
Isubikwa ry’amasezerano y’umurimo
Ingingo ya 18 y’itegeko ry’umurimo iteganya ko isubikwa ry’amasezerano y’umurimo ribaho mu gihe amasezerano adasheshwe ariko abayagiranye bahagarika zimwe cyangwa zose mu nshingano bari bafite. Inshingano buri ruhande rusigarana zigomba kuba ziteganywa n’iri tegeko cyangwa zumvikanyweho n’impande zombi.
Amasezerano y’umurimo asubikwa kubera imwe mu mpamvu zikurikira: habayeho guhagarika umurimo cyangwa gufunga ikigo hakurikijwe ibiteganywa n’iri tegeko; umukozi ahagaritswe nk’igihano cyo mu rwego rw’akazi mu gihe k’iminsi umunani (8) y’akazi idahemberwa; umukozi ahanishijwe igihano k’igifungo kitarengeje amezi atandatu (6) cyangwa afunzwe by’agateganyo mu gihe kitarenze amezi atandatu (6); ikigo gihagaritse imirimo yacyo by’igihe gito bitewe n’impamvu z’ubukungu cyangwa za tekiniki; habayeho guhagarika umukozi ukorwaho iperereza mu rwego rw’akazi; hari impamvu ndakumirwa zituma imirimo y’ikigo ihagarara. Izindi mpamvu z’isubikwa ry’amasezerano y’umurimo zigenwa binyuze mu masezerano y’umurimo, amategeko ngengamikorere y’ikigo, cyangwa amasezerano rusange.
Gusesa amasezerano y’umurimo
Ingingo ya 24 y’itegeko ry’umurimo isobanura ko haseguriwe ibikubiye mu masezerano rusange, amategeko ngengamikorere cyangwa amasezerano y’umurimo, integuza igomba gutangwa n’umukoresha cyangwa umukozi mu buryo, mbere yo gusezerera umukozi. Iyo nteguza ni iminsi cumi n’itanu (15) nibura iyo umukozi yakoze igihe kiri munsi y’umwaka umwe (1) n’iminsi mirongo itatu (30) nibura iyo umukozi yakoze igihe kirenze umwaka umwe (1). Gutanga integuza bigomba gukorwa mu nyandiko kandi hakagaragazwa impamvu yo gusesa amasezerano y’umurimo. Ariko umukoresha ntiyemerewe gusesa amasezerano y’umurimo mu gihe umukozi ari mu isubikwa ry’amasezerano y’umurimo no mu gihe umukozi ari mu kiruhuko afitiye uburenganzira. Mu gihe k’integuza yatanzwe n’umukoresha, umukozi yemerewe gusiba akazi umunsi umwe (1) mu cyumweru kugira ngo ashake akandi kazi.
Umukoresha ariko ashobora gusesa amasezerano y’umurimo hadatanzwe integuza mu gihe umukozi akoze ikosa rikomeye. Muri icyo gihe umukoresha agomba kumenyesha umukozi mu nyandiko mu gihe kitarenze amasaha mirongo ine n’umunani (48) uhereye igihe ibimenyetso by’ikosa rikomeye bigaragariye kandi akagaragaza impamvu z’iseswa.
Amasezerano y’umurimo y’igihe kitazwi ashobora guseswa n’umwe mu bayagiranye bitewe n’impamvu zifite ishingiro. Uruhande rwifuza gusesa amasezerano y’umurimo y’igihe kizwi mbere y’igihe cyateganyijwe rugomba kuba rufite impamvu ifite ishingiro ituma aseswa.
ubutaha tuzakomeza turebera hamwe n’izindi ngingo zigize iri tegeko.


text:
Amazi agiye kubura henshi muri Kigali mu gihe cy’iminsi itatu
Ubuyobozi bukuru bw’Ikigo gishinzwe Amazi, Isuku n’Isukura (WASAC), burisegura ku baturage b’ibice bitandukanye by’Umujyi wa Kigali, ko batazabona amazi kuva tariki 10-12 Kanama 2022, bitewe n’umuyoboro uzaba urimo gusanwa.
Muri icyo gihe cy’iminsi itatu abakozi ba WASAC ngo bazaba barimo gusana umuyoboro wa Nzove-Ntora, kubera iyo mpamvu abatuye ibice bya Gisozi, Kagugu, Gacuriro, Kami, Rwankuba, Kacyiru, Kamukina na Rugando ntibazabona amazi.
Ahandi hazaba hatagera amazi ni Nduba, Gasanze, Nyarutarama, Nyabisindu, Nyagatovu, Kibagabaga, Rukili, Kinyinya, Bumbogo, mu Makawa, Gihogwe, Karuruma, Jabana, Jali na Gatsata.
Itangazo rikomeza rigira riti "Ubuyobozi bwa WASAC Ltd bwiseguye ku bafatabuguzi batuye mu bice byavuzwe, batazabasha kubona amazi nk’uko bari basanzwe bayabona."
WASAC irasaba abantu batuye muri ibyo bice kubika amazi baba bakoresha, mu gihe imirimo yo gusana umuyoboro wa Nzove-Ntora izaba itararangira.


text:
Nsubize RALC Inteko nyarwanda y’ururimi n’umuco
Eugène Shimamungu
Niba utarasoma ibyabanjirije uyu mwandiko kanda aha :
Imyandikire y'ikinyarwanda: Amabwiriza mashya yashyizwe ahagaragara tariki ya 8/10/2014
Icyo ntekereza ku mabwiriza mashya yashyizwe ahagaragara tariki ya 8/10/2014 (Eugène Shimamungu)
Imyandikire y'ikinyarwanda: Igisubizo cy'Inteko nyarwanda y'ururimi n'umuco (Document PDF)
Raporo y'impuguke kw'ivugururwa ry'imyandikire y'ikinyarwanda
Mbashimiye byimaze yo kubona mwarafashe umwanya wo gusoma ibyo nanditse njora ibyemezo by’Amabwiriza ya Minisitiri yerekeye imyandikire y’ikinyarwanda yasohotse mu Igazeti ya Leta n°41 bis yo ku wa 13/10/2014. Mu by’ukuri nta gisubizo nari ntegereje, kwari ugushyira ahagaragara zimwe mu mpungenge nari mfite ku myandikire y’ikinyarwanda iturutse kuri ayo mabwiriza. Biragaragara rero ko mushishikajwe n’umurimo wanyu wo gusegasira umuco n’ururimi rw’ikinyarwanda mwita ku byo abashakashatsi n’abarukoresha batekereza ku myanzuro muba mwafashe, nkaba nizera ko ibyo mvuga niba bidakurikijwe ubu bishobora kuzongera kwitabwa ho ubutaha. Sinzi ko mwabonye akanya ko gusubiza buri wese, ariko ngira ngo mwabonye ko abatarabyishimiye bashoboye kubyandika ari benshi, kandi bose si ko ari abahanga mw’iyigandimi : ibyo ari byo byose ururimi si urw’abashakashatsi, ni urwa rubanda giseseka ni yo mpamvu abashakashatsi batagomba kwifungirana ngo barashyira ho amategeko badakurikiye ibyandikwa cg ibivugwa na rubanda. Ariko kandi bagomba kugerageza kuvana ho akajagari mu myandikire ku nshingano yo gusanisha imyumvire y’ururimi.
Imyandikire y’ururimi urwo ari rwo rwose igenda ihindagurika ikurikiye gushaka korohereza abarwandika no kumvikanisha ibyandikwa. Ntabwo nongera gusubira mu byo nanditse ubushize ariko nagira ngo nongere nibutse ko kuva kera, ihame ngo « ibivugwa kimwe byandikwa kimwe » nta rurimi na rumwe rwigeze rubikurikira. Nibaza impamvu abahanga bacu batareba ku bikorwa mu zindi ndimi, bitari ugushaka kwigana, ahubwo bashaka kunoza imyandikire y’ikinyarwanda. Duhereye no ku kibonezamvugo cya Port-Royal mu Bufaransa cyanditswe mu wa 1662, (Grammaire générale), abahanga bashyize ho amahame bagendera ho mu kunonosora imyandikire y’igifaransa, banditse ngo « nta kigomba kwandikwa kitavuzwe », ko « nta cyaturwa kitanditse » [1], ariko na none bongera ho ko « hari inyuguti zitavugwa kandi zanditse, zigamije kudufasha kubona mu bwenge bwacu inshoza y’amagambo »[2]. Nyuma ya ho byaje gusobanurwa no gusobanuka. Ubu ngubu, twavuga ko igifaransa kimwe n’izindi ndimi bigendera ku mahame akurikira (amwe nayavuze mu mwandiko wabanjirije) : amajwi yumvikana (phonologie)[3], amateka y’ijambo uko ryagiye ryandikwa (histoire), inkomoko y’ijambo (étymologie), imiterere y’ijambo (morphologie), isanishantego (morpho-syntaxe)[4], ikindi cya ngombwa, ijambo rigashobora gutandukana n’irindi mu myandikire aho bishoboka hose. Sinatanga urugero rw’icyongereza uko cyandikwa byo ni agahomamunwa. Kandi abaruvuga barabyihanganira, sindumva abongereza bateranije itsinda ryo guhindura imyandikire y’ururimi rwabo !
Nibwira rero ko no mu kinyarwanda dushoboye gukurikira ayo mahame, ndetse tugashobora no kongera ho andi yihariye kugira ngo ikinyarwanda cyanditse cyumvikane, byagombye kuba akarusho, cyane dushoboye kugabanya ibimenyetso. Muri iyo nshingano yo kugabanya ibimenyetso, tugomba no kugabanya amagambo yandikwa kimwe kandi avuga ibintu bitandukanye, kandi ijambo ubwaryo uko ryanditse rikaba ryakwibutsa inkomoko yaryo n’inshoza yaryo (iyo bishobotse). Nk’iyo wanditse « insinzi » bijya kwibutsa « isindwe » (beuverie) ntibyitiranywe n’« intsinzi » (victoire). Bakubwira « incarwatsi » ukumva iyo nzoka, bikanakwibutsa n’aho iba. Naho kuba « nsha » na « nca » bivugwa kimwe si cyo kibazo, ikibazo ni icyo bitandukanya mw’ijambo ryanditse. Nta burenganzira rero abashyira ho amategeko, bafite yo guhatira abantu ngo « ibivugwa kimwe byandikwe kimwe », kandi mu zindi ndimi atariko bigenda. Harya ngo kubitandukanya bigomba gusesengurwa ? Iyo ubajije umufaransa impamvu yanditse « phare » aho kwandika « fare » (mu cyesipanyoli no mu gitaliyani bandika « faro ») ntabwo akubwira ko yabanje gutekereza ko iryo jambo riva ku kigereki Φάpoς ! Ikindi kandi urugero mwatanze « inshuti » cg « incuti » ni urugero rugomba kujya mu cyitonderwa aho kuba ihame mugendera ho. Kuba bavuga « agacuti », cg « agashuti », nta magambo menshi mu kinyarwanda yitwara atyo. Kandi bigenze bityo « nc » na « nsh » nta cyo byishe kuba mu rurimi, nk’uko « c » na « sh » biri mo. Ni ko ruteye.
Ikindi kibazo ni uko iryo hame « ibivugwa kimwe byandike kimwe » mugendera ho hari henshi mutarikurikiza na mwe. Nka ruriya rugero rwa « mf » na « mv ». Mwansobanurira impamvu -n- ihinduka -m- imbere ya -f- na -v- ?, cyane cyane mu ngero nk’ « imvura », « imfunya » ? Njye nzi ko indanganteko muri izo ngero zombi ari -n-. Wumve uko ayo magambo avugwa, ntaho bihuriye n’ibyandikwa ! Niba hari n’itegeko ribigenga, rigomba guhindurwa cg rikoroshywa kuri izo ngero !
Ku zindi ngero zerekeye kuvana ho igihekane -cy- na -jy- ngo bisimburwe na -k- na -g-, ibisobanuro mwatanze nabyo ntabwo byanyuze kubera impamvu nyinshi maze gutanga hejuru. Birakwiye rwose kandi biratunganye gutandukanya mu myandikire, « gukeka » no « gucyeka », « umujyi », n’« umugi ». Nta n’igisubizo mwatanze ku tugambo tugomba gukatwa, aho noneho tugomba gutandukanya -k- na -ky-. Urugero natanze ubushize « akababi k’itabi », « ikibabi cy’itabi ». Mwebwe muratubwira ngo twandike « akababi k’itabi », « ikibabi k’itabi » ! Dusubire kuri rya hame ryanyu « ibivugwa kimwe, byandikwe kimwe » none se ibitavugwa kimwe kandi bitanafite inshoza zimwe, na byo tubyandike kimwe, ngo muri kugabanya ibimenyetso ? Muratangaje rwose ! Kuki mbese mwebwe, iryo hame ryanyu nta hantu mwarikurikije mwandika iryo tegeko ryanyu ? Namwe ntirirabinjira mu mutwe ? Ikintangaza ni uko mu nyandiko zagiye zikorwa ku myandikire uko yagiye ikurikirana hagiye haba mo amakosa iyo myandikire yari igamije gukosora. Mu kinyarwanda ngo nta mupfumu wipfuma ! Simwe gusa.
a) Imburabuzi "ni"
Ku byerekeye inshinga y’imburabuzi « ni ». Mutubwira ko tugomba kwandika iryo jambo ritandukanye n’irikurikira : « ni byo » ! Ariko mwagera kuri « ni mugende », « ni mugenda » muti bigomba gufatana. Kubera iki ? Muti « ni » muri zo nshinga aho ivuga guteganya cg kuziganya si kimwe na « ni » ihamya ! Nyamara bigaragara ko bifite isano usibye no gusa byonyine. Biragaragara ko mudakurikira ubushakashatsi aho bugeze kuri iyo ngingo. Mu by’ukuri « ni » akajambo kamwe kagenda gata agaciro k’inshoza ya ko y’ibanze ari yo yo guhamya, noneho kagera mu guteganya cg mu kuziganya na ko kakagenekereza kabifashijwe mo n’igihamyasaku cyerekana aho gatandukaniye na « ni » ihamya. Ni kuri urwo rwego rw’inteshagaciro (fait sémantique appelé « subduction »), imburabuzi « si » iboneka. « Ni » ihamya ishyamiranye na « si » ihakana, hagati hakaba mo « ní » igenekereza (mu kuziganya cg mu guteganya). Sinza gushobora kubashushanyiriza. Iyo « ni » uko iteye kose si « akano », si « akaremajambo », ni ijambo ryihariye. Niyo mpamvu rigomba gutandukana n’inshinga irikurikiye.
b) Impakanyi "nta"
Ku byerekeye impakanyi « nta » : iyi mpakanyi ni ijambo ubwaryo ryihariye, si akaremajambo. Ni yo mpamvu igomba gutandukanywa n’ijambo iryo ari ryo ryose riyikurikiye. Mwebwe muti turabifatanya hamwe (imbere y’inshinga) ahandi tubitandukanye (imbere y’izina cg ikinyazina). Ka kajagari mwatinyaga ni mwe mukongereye. Itegeko ryiza ni iritagira icyitonderwa. Mu bisobanuro : iyo mpakanyi nta ho ihuriye na nti- cg si- by’inshinga, kuko iyo « nta » ibanziriza buri gihe izina, cg inshinga ariko yahinduwe izina (ingirwazina). Sinzi niba aha twumvikana neza. Kwandika gutyo ni ukudashobora kumva ukuntu mu rugero mwatanze « Nta bareshya » inshinga yahindutse izina (ingirwazina) « abareshya », ko utagishoboye kuyitondagura muri ngenga zose. None se ni wandika « Nta batareshya » nabyo urabifatanya ? Izo mpakanyi ebyiri urazisobanura ute mu nshinga imwe, ko igomba kugira impakanyi imwe rukumbi ? Harya ngo ni itegeko ry’ « ubwisungane » mu magambo ? Ubwo bwisungane butangirira he, bukagarukira he ? Ko bigenze bityo amagambo yose yo mu nteruro umuntu yayafatanya ?
c) Ibinyazina ndangahantu « ho », « mo », « mwo », « yo » indangakuntu « ko », bikurikiye inshinga.
Aya ni amagambo yihariye agomba gutandukana n’inshinga. Si uturemajambo tw’inshinga, ni ibinyazina nyabyo bisimbura amazina. Si nk’uturemajambo turi mu nshinga. Inshinga itangirira ku karemajambo k’impakanyi si- muri « sinkora » cg nti- muri « ntibakora » (iyo ihari, ubundi itangirira ku ndangangenga), ikarangirira ku ndangarebero (marque aspectuelle) –a, cg –e. Byanze bikunze. Niyo mpamvu izo ndangahantu zigomba gutandukanywa n’inshinga. Nta ho bihuriye.
Abiga ikinyarwanda, cg abakizi, ntabwo baba bashaka kumenya kucyandika gusa, baba bashaka kumenya n’inshoza y’amagambo bakamenya n’aho ijambo rituruka bitabaruhije, batagombye kwirukankira mu nkoranya (na zo zitaboneka cg zanditswe ku buryo budasomeka, cyane iziri ho ubu !). Nta kwitwaza ngo iyo bigiye mu nteruro biratandukana, hari interuro zimwe na zimwe, cyane cyane ingufi, ayo magambo adashobora kumvikana. Dufite amagambo menshi asa atavuga kimwe, kuyongera si wo muti.
Natangajwe n’ukuntu iri tsinda ryateguye iri tegeko rigizwe n’abantu bane gusa : Prof. Laurent Nkusi (mwarimu wanjye akaba n’umushakashatsi kabuhariwe ku Kinyarwanda) ; Dr Cyprien Niyomugabo (umaze gusohora igitabo cyitwa La glottopolitique du Rwanda) ; Chrysogone Twilingiyimana uzwi kubera igitabo cye Eléments de description du Doko ; Simon Bizimana, muzehe wa kazi watangiranye na André Coupez tutaravuka, wanditse inkoranya zihariye z’ubwoko bwose, akaba yarafatanyije n’abandi kwandika Inkoranya y’ikinyarwanda yasohotse vuba, na none akaba yarandikanye na Crépeau igitabo cyitwa Les Proverbes du Rwanda ; hari na Emmanuel Nikuze ntazi neza ibigwi ariko nawe ugomba kuba atoroshye. Ibi ndabivuga kugira ngo nerekane ubuhanga bw’aba bagabo b’intiti nyazo. Ariko njye ndabona barabaye bake. Ngira ngo ubushize itegeko benshi bita irya Nsekalije ryasohotse muri 1985, ryabanjirijwe n’itegura ryateranyije abarimu b’iyigandimi muri Kaminuza (UNR) ishami ry’indimi, n’abakozi b’ibiro nteganyanyigisho. Icyo gihe abahanga b’ingeri zose bagize icyo bavuga, ari banyarwanda, ari n’abanyamahanga. Sinzi ukuntu Kaminuza z’ubu zikora ariko abiga iyigandimi bose, cg abigisha, bagombye kuba barahurujwe mbere yo kwandika gusohora iri tegeko, bigaragara ko benshi bataryishimiye. Ibyakozwe, urebye raporo yakozwe ubu, kwabaye gukusanya no kujora ibyakozwe mbere gusa. Ariko wagira ngo ubushakashatsi ku myandikire y’ikinyarwanda bwahagaze muri 1985 ! Iki ni ikibazo giteye inkeke niba abashakashatsi batagishobora guhura kugira ngo bungurane cyangwa banonosore ibibazo byerekeye ururimi rwacu ndetse n’umuco. Ntiturakererwa, imyaka ibiri batanga mo inzibacyuho yagombye gukoreshwa icyo bamwe mu banyarwanda bita « Etats généraux de la langue et de la culture rwandaises ». Bityo tugashobora kumvikana cyane cyane ku myandikire y’ururimi rwacu. Umuntu yakwiyambaza Minisitiri Yozefu Habineza ufite mu byo ashinzwe ururimi n’umuco, ahuruze abashakashatsi bakemure ibyo bibazo. Yatwijeje ko « uwasinye ari we usinyura » ko « nta nka zacitse amabere » bigatuma dutekereza ko ashyigikiye ko iyo myandikire yanonosorwa kurusha ho.
Mbashimiye kuba mushoboye gusoma iyi nyandiko.
Eugène Shimamungu
Docteur en Sciences du Langage
(Univ. Paris-Sorbonne).
[1] « 1) que toute figure marquât quelque son, c’est-à-dire, qu’on n'écrivît rien qui ne se prononçât ; 2) que tout son fut marqué par une figure ; c’est-à-dire, qu’on ne prononçât rien qui ne fut écrit »
[2] « Il y a certaines lettres, qui ne se prononcent point, et qui ainsi sont inutiles quant au son, lesquelles ne laissent pas de nous servir pour l’intelligence de ce que les mots signifient… »
[3] Aha sinakwibagirwa gushimira umushakashatsi Lewopolidi Munyakazi washyigikiye kuva kera ko ikinyarwanda cyakwandikanwa amajwi yacyo yose uko yakabaye, ndetse ko n’inyuguti « l » yavanwa ho burundu (no mu magambo y’amatirano) mu nyandiko y’ikinyarwanda. Ndacyeka ubu yaragerageje kubitebeza kubera ko ashyigikiye amabwiriza asohotse vuba.
[4] Reba ubushakashatsi bwa Nina Catach cyane cyane L’orthographe, Paris PUF, Collection Que sais-je.


text:
Muhanga: Hari abagitegereje ko bagobokwa kubera Guma mu Rugo
Mu Murenge wa Nyamabuye mu Kagari ka Gahogo mu mudugudu wa Rutenga hari abaturage bavuga ko Guma mu Rugo ikomeje bakwicwa n’inzara, kuko hashize iminsi isaga 10 bataragobokwa ngo bahabwe ibyo kurya mu gihe imirimo yabo yahagaze.
Nsekanabanga Damascène avuga ko amaze imyaka itatu mu mujyi wa Muhanga aho yaje avuye mu Murenge wa Rugendabari, akaba avuga ko afite inzara kuko ubusanzwe arya ari uko yatoraguye ibintu ahajugunywa imyanda.
Habimana Augustin na we amaze imyaka 20 atuye muri Rutenga akaba atunzwe no gukora ibiraka ubu kurya bikaba bimugoye, kuko ubuyobozi bwababwiye ko bakomeza gutegereza ariko barahebye.
Umuyobozi w’umudugudu wa Rutenga avuga ko abantu 100 ari bo bahawe ibyo kurya hagendewe ku baturage bazwi batuye mu mudugudu wa Rutenga kandi bababaye cyane kurusha abandi, bikaba bishoboka ko hari abashonje batabonye ibyo kurya.
Agira ati “Abaturage bahawe ibyo kurya ariko ntabwo bihagije abayifuzaga bose, buriya nta muntu wakwanga ibyo kurya ni yo mpamvu harebwe gusa ababaye cyane kurusha abandi ariko hari n’abasigaye ubuyobozi bw’akarere bwari bwavuze ko na bo bahabwa ibyo kurya. Gusa ntabwo byahise biboneka abantu basa nk’aho bigaragambije”.
Ku kijyanye no kuba hari abavuga ko ibyo kurya byahawe abifite abashonje bakaviramo aho, uwo muyobozi avuga ko hari ibintu bikwiye kuba bititiranwa n’ibindi kuko hari igihe nk’umuhinzi wa hano mu mujyi yifuza ibyo kurya kandi akazi ke katarahagaze, umugore w’umushoferi yabihabwa bikitwa ko bihawe umuntu wishoboye.
Umunyamabanga Nshingwabikorwa w’Umurenge wa Nyamabuye, Nshimiyimana Jean Claude, avuga ko buri wese ukeneye ibyo kurya bitamugeraho ariko ababaye cyane kurusha abandi byabagezeho.
Avuga ko muri rusange imiryango yahawe ibyo kurya kubera ingaruka za Guma mu Rugo isaga 1000 kuko ari bo bari bababaye cyane kurusha abandi, icyakora ngo imiryango isaga 2000 ni yo yari ikeneye ibyo kurya kandi gahunda yo kubitanga iracyakomeje.
Agira ati “Abantu bose ntabwo wabona ibyo kurya ubahaye ariko abababaye cyane kurusha abandi kubera ingaruka za Guma mu Rugo twabahaye ibyo kurya kandi gahunda irakomeje. Ntabwo ari byinshi ngo bigere kuri buri wese ariko ku bufatanya n’ubuyobozi bw’akarere n’abafatanyabikorwa ibyabonetse twabibagejejeho”.
Ntivuguruzwa Landouard avuga ko ibyo kurya byahawe abishoboye abakene bagasigara akifuza ko hakwirindwa amarangamutima mu kugoboka abashoje, kuko na we ubwe yiboneye ko hari ababihabwa bitanyuze mu mucyo.
Agira ati “Biragaragara ko ibyo kurya bitangwa twese ni Guma mu Rugo, ariko hari ababiha abo bafite ibyo bahuriyeho, iyaba byatangwagwa hakoreshejwe uko umuntu ameze n’uko ateye kuko harimo ibitameze neza”.
Harabura umunsi umwe ngo ingamba zo gushyira muri Guma mu Rugo imirenge irindwi y’Akarere ka Muhanga irangire, hakaba hategerejwe kureba niba iminsi yiyongera cyangwa Guma mu Rugo ikurwaho ubuzima bukongera gusubira nka mbere.
Ibitekerezo ( 1 )
Nibategereze amaherezo amaso azahera mu kirere, muzarya abandi bahaze, bazahaga ryari, ibi biryo bya Guma Murugo niba bihabwa Abo byagenewe isi yaba paradizo, i GISENYI muri Rubavu hari Stock y’akagari kakunzwe gushirwa mu majwi n’abagaturiye ko babona imodoka iza bagapakurura n’ijoro haza indi bagapakira bikagenda, ahubwo bakazana ibishyimbo utamenya utamenya Aho babikuye kubera ko Mu kilo1 utabonamo irobo kuber’ububi bwabyo, nibyo bita kawunga kandi ari bya bisigazwa bakora mo ibiryo by’amatungo,


text:
Nyagatare: Abafatanyabikorwa bakomeje kugira uruhare mu gukemura ibibazo bibangamiye abaturage
Umujyanama mu Nama Njyanama y’Akarere ka Nyagatare, Umurerwa Aisha, arasaba Abanyamabanga Nshingwabikorwa b’Imirenge igize Akarere, gufatira urugero ku Murenge wa Mukama bakegera abafatanyabikorwa bakorera mu Mirenge yabo, kuko bafasha mu gukemura bimwe mu bibazo bikibangamiye abaturage.
Yabitangaje ku wa Gatanu tariki ya 16 Nzeli 2022, ubwo hatahwaga inzu nshya zubakiwe abatishoboye 11, abandi 48 bakaba barasaniwe ndetse n’ubwiherero bushya 15 n’ubundi 87 bwasanwe, byose byakozwe ku bufatanye bw’abafatanyabikorwa mu iterambere ry’Umurenge.
Mukanzigiye Solange wo mu Kagari ka Gishororo Umurenge wa Mukama, umwe mu bubakiwe inzu, agaragaza ibyishimo bye.
Ati "Mbere nabaga mu kazu gato nako kakava ku buryo iyo imvura yagwaga abaje kugama barogeraga bakagenda kuko n’ubundi bavirwaga, hari n’igihe abayobozi bazaga kureba isuku bakwinjira bagasanga n’ubundi ni nko hanze, ariko ubu ndishimye banyubakiye inzu nziza sinzongera kuvirwa."
Uyu yubakiwe inzu y’amabati 18 na Compassion guhera hasi kugera ku isakaro.
Gatari Anastase yabaga mu nzu y’amabati atatu n’abana batanu ndetse akanayitekeramo, uyu na we ashima ko yubakiwe.
Agira ati "Ndashima Imana kuko mbonye inzu, ubundi jye n’abana twararaga ducurikiranye kandi tukanayitekeramo."
Mu bafatanyabikorwa mu kubakira inzu abatishoboye harimo Compassion, urubyiruko rw’abakorerabushake, ibigo by’amashuri, abikorera, amadini n’amatorero, abakozi b’Umurenge n’Utugari n’abandi bafatanyabikorwa bakorera mu Murenge wa Mukama.
Umuyobozi wa GS Gishororo Byiringiro Elia, avuga ko nk’ishuri kugira uruhare mu kubakira abatishoboye ari ukugira ngo bateze imbere imibereho myiza y’abakiriya babo aribo banyeshuri.
Ati "Twaricaye nk’abarezi bose dukusanya 250,000 dushyiraho n’amaboko yacu, tubasha kubakira umuturage wavirwaga, tumuha n’ubwiherero kugira ngo abakiriya bacu aribo banyeshuri babeho neza kandi bajye baza ku ishuri bishimye."
Umuyobozi w’abikorera mu Murenge wa Mukama, Maniragaba Felicien, avuga ko nk’abikorera bafite uruhare mu mibereho myiza y’abaturage b’Umurenge wabo.
Avuga ko nk’abantu bifite bakwiye gufasha Leta mu gukemura bimwe mu bibazo bibangamiye abatishoboye harimo amacumbi n’ubwiherero.
Ati “Birakwiye nk’abafite uko tubayeho gufasha Leta mu kuzamura imibereho y’abatishoboye, kugira ngo twese tubashe kwigira nk’Abanyarwanda.”
Umunyamabanga Nshingwabikorwa w’Umurenge wa Mukama, Habineza Longin, avuga ko kugira ngo babashe kwesa umuhigo bari bihaye, ibanga bakoresheje ari ukwegera abafatanyabikorwa ndetse n’abaturage
Agira ati “Nta rindi banga uretse kwegera abafatanyabikorwa n’abaturage. Abafatanyabikorwa iyo ubamenye ukahamagara ndetse n’abaturage mukaganira ukabereka imiterere y’ikibazo ndetse ukanabereka uko cyakemuka, icyo gihe mufata ingamba hagasigara kuzikurikirana byose birakorwa kandi ku gihe mwihaye.”
Umujyanama mu nama njyanama y’Akarere ka Nyagatare akaba n’imboni y’Umurenge wa Mukama, Umurerwa Aisha avuga ko n’imirenge yindi ikwiye gufatira ku rugero rwa Mukama.
Ati “Hano tubonye ko bishoboka ko wegereye abafatanyabikorwa bari mu Murenge byose ibibazo byose byakemuka. Ndakangurira n’indi Mirenge mu Karere gufatira ku rugero rwa Mukama kuko itugaragarije ko abaturage bafite ibibazo by’ubuzima hiyambajwe abafatanyabikorwa byose byakemuka uramutse ubegereye mukajya inama.”
Uretse kubaka inzu, gusana izitameze neza ndetse no kubaka ubwiherero no gusana ubutameze neza, hanatanzwe ibiribwa n’inka kuri imwe mu miryango.
Ibitekerezo ( 1 )
Mukomereze aho turabakunda bayoboz na biwacu inyaruguru nuko bakor


text:
Byabaye kuwa Mbere tariki 8 Kanama 2022, nyuma yo gufatirwa mu rugo rumwe rwo mu Mudugudu w’Akayenzi mu kagari ka Kamatamu.
Abatangabuhamya bemeza ko uyu mugabo ukekwaho ubujura batamuzi muri aka gace. Bafashe umwanzuro wo kumwihanira nubwo bitemewe, nyuma yo kumufata yiba agashaka kubarwanya no kubatera ibyuma.
Umugore yari yibye we yagize ati “ Nari nagiye ku mugezi nsiga naryamishije umwana mu nzu, nje nsanga uyu mugabo ari mu cyumba ari gupakira imyenda, nibwo yashatse kuncika mvuza induru abaturage baratabara baramufata baramuzirika.”
Undi muturage wagize uruhare mu gufata uyu mujura yagize ati “Uriya mugore yahise avuza induru tuzamuka twiruka ahita yurira igipangu, bamufashe akaguru ahita agwa hasi.”
Umujura amaze kubona bamugose kandi atagishoboye kwiruka, yafashe ibuye arikubita uwo mugore anashaka kurwanya abandi baturage bari batabaye biba ngombwa ko bamuzirika amaguru.
Umunyamabanga Nshingwabikorwa w’Akagari ka Kamatamu, Tuyishimire Marie Claudine, yagize ati “Nibyo bamufatiye koko mu cyuho ariko ntabwo twavuga ko hari ubujura burenze ahandi. Ibijyanye no kumuzirika no kumukubita babikoze bitabara kuko yashatse kubarwanya anafite ibyuma n’ubwo bitemewe.”
Uyu mugabo nyuma yo gufatirwa mu cyuho arimo kwiba yashyikirijwe sitasiyo ya Polisi ya Jabana.


text:
Igitsina cy’umugore kirisukura ubwacyo
Ku bibaza uko wasukura mu gitsina cy’umugore ndetse bakanibaza niba acide ibamo itatera uburwayi ku bagabo bakora sexe orale ni ukuvuga bakoreshe ururimi n’umunwa. The Bridge Magazine yaganiriye n’ Impuguke mu buvuzi bw’indwara zo mu mutwe n’izo mu myitwarire n’imitekerereze (psychiatrie et psychothérapie), akaba n’Impuguke mu buganga bujyanye n’ibitsina (sexologie Clinique) Dr Patana Mulisanze.
Ese mu gitsina cy’umugore bogeshamo isabune?
Inama tugira abagore ni ukotozamo imbere kuko iyo PH iragabanuka. PH ni mesure (ingano) ya acide yo muri vagin (imbere mu gitsina cy’umugore), iyo igabanutse rero ahubwo biba bishobora gutera uburwayi abo bagore, vagin ifite uburyo bwayo igomba kwisukura ntabwo ugomba gushyiramo amasabune cyangwa amazi. Ahubwo bagomba koza inyuma gusa bakoresheje amazi.
Ubusanzwe igitsina ubwacyo kiriyoza gifite uburyo Imana yakiremye ku buryo kigomba kwiyoza. Umuntu agomba koza inyuma ariko kozamo imbere ntago rwose byemewe ntago ugomba gukoresha amasabune kereka ari muganga wayakwandikiye kubera ko harimo uburwayi.
Ese abagabo bashyira ururimi cyangwa umunywa mu gitsina cy’abagore ntibyabatera uburwayi ?
Abakora sexe orale ibyo bita cunnilingus ni ukuvuga abagabo bakoresha umunywa n’ururimi mu gitsina cy’umugore, ubundi iyo nta kibazo banzwe bafite, nta n’uburwayi umugore afite mu gitsina nta burwayi byagombye gutera.
Ese umugore bakojeje umunwa cyangwa ururimi mu gitsina byo ntibyamutera uburwayi ?
Ari nta burwayi umugabo afite mu kanwa ntabundi burwayi byatera ku mugore.
Abagore usanga amakariso yabo yarahiye nk’ayatwitse n’acide biterwa na acide yo mu gitsina ?
Si ikibazo cya acide yo muri vagin ahubwo ni ikindi kibazo kuko acide yo muri vagin ntago itwika imyenda kereka wenda afite izindi infection zikanduza imyenda (amakariso) , ariko ntabwo acide yo muri vagin.


text:
Ntakabuza niba unyaza umugore wawe muri ubu buryo azajya aguca inyuma cyangwa yahukane
Gutera akabariro ni kimwe mu bikomeza umuryango w’abashakanye , ariko kandi ntakabuza bitanga ibyishimo ku mpande zombi , wibuke kandi n’umuvugabutumwa ubasezeranya kiimwe mu bintu yigisha ari kwita ku mugabo yaba ku mwubaha cyangwa ibijyanye no mu gitanda.
Hari ingo nyinshi zisenyuka cyangwa se ziigasaba gatanya bitewe nuko umwe muri bo atanyuzwe mu gitanda , kunyaza rero ni bimwe mu bishimisha abagore cyane ko buriya umugore wese ubonye anyaye aba ari uburyohe buba bwinshi umugore aba ahawe n’umugabo bugatuma umukobwa cyangwa umugore asohora amavangingo bikanatuma ububobere mu gitsina cye burushaho nkuko tubikesha ikinyamakuru Umuryango . www.umuryango.rw
Ni ukuvuga ko rero kunyaza umugore wawe bigusaba gushyiramo ubwitonzi n’ubushishozi kandi ugakora imibonano mpuzabitsina irimo gutuza no kwiyoroshya cyane , kuko abagore bose bakunda umugabo cyangwa ibintu bitababuza amahoro yo mu mutwe .
Niba rero urongora umugore wawe uhubutse kuburyo atabasha kuvuba ayo mavangingo ashyushye (kunyara) byanze bikunze azaguca inyuma , kuko akenshi hari nubwo uzasanga umugore utanyajwe avuga ko yumva ababara hagana hejuru y’uruhago.
Niba rero ushaka kunyaza umugore wawe neza , Shaka uburyo imibanano mugiye gukora abanza kuyiyumvamo kandi umutware gacye kugirango arusheho kwiyumva muri icyo gikorwa mugiye gukora mwembi.
Ikindi wakwitaho ni ukudahita wihutira kwinjiza igitsina cyawe mu cy’umugore kuko abagore byibura nka 88% baryoherwa n’imibonano y’inyuma , ni ukuvuga igitsina cyawe niba cyafashe umurego wikinjiza cyose ahubwo gifate ujye ugikoza kuri rugongo uzamura gacye wongera umanura kuko umugore iyo yifuza ko kinjira ahita abyikrera cg akabikubwira.
Ikindi cyo kwitaho ni ukumenya neza igihe umugore wawe arangiriza kugirango bigufashe nawe kutamutanga kurangiza ndetse n’igihe kiza cyo kumunyarizaho! ntakabuza nubikora gutya ntaho azajya .
Source : https://umuryango.rw/ad-restricted/article/inama-ku-bagabo-bashaka-kunyaza-bikanga-n-uburyo-wanyaza-neza


text:
1
Jambo, Urumuri n’Ubuzima
1Mu ntangiriro ya byose Jambo#1.1 Jambo: iryo zina riratwumvisha ko Yezu ari We shusho rizima kandi rishyitse ry’Imana Data (Kol 1,15; Fil 2,6), kandi akaba nk’Ijambo rizima ritumenyesha Imana Data, na Yo ikatwimenyesha muri We 1,18). yariho, kandi Jambo yabanaga n’Imana, kandi Jambo akaba Imana. 2Ubwe mu ntangiriro yabanaga n’Imana.
3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’abantu. 5Nuko urumuri rumurika mu mwijima, ariko umwijima wanga kurwakira.
6Habayeho rero umuntu woherejwe n’Imana, izina rye rikaba Yohani#1.6 Yohani: uvugwa hano ni Yohani Batisita.. 7Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. 8Si we wari urumuri, ahubwo yari umugabo uhamya iby’urwo rumuri.
9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi, kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe ntibamwakira. 12Nyamara abamwakiriye bose, yabahaye ububasha bwo guhinduka abana b’Imana, abo ni abemera Izina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana.
14Nuko Jambo yigira umuntu maze abana natwe, kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri.
15Yohani yabaye umugabo wo guhamya ibimwerekeyeho, maze arangurura ijwi avuga ati «Nguyu Uwo navuze nti ’Uje ankurikiye, aranduta, kuko yariho mbere yanjye.’»
16Kandi twese twahawe ku busendere bwe, tugirirwa ubuntu bugeretse ku bundi. 17Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu. 18Nta wigeze abona Imana na rimwe; Umwana w’ikinege uba muri Se, ni We wayimenyekanishije.
Yohani Batisita yerekana Umukiza
(Mt 3.1–12; Mk 1.2–8; Lk 3.15–17)
19Dore ubuhamya bwa Yohani igihe Abayahudi b’i Yeruzalemu bamutumyeho abaherezabitambo n’Abalevi#1.19 Abalevi: abagabo bose bo mu muryango wa Levi bari bareguriwe Nyagasani; barasimburanaga maze buri wese akagira igihe cye cyo gukora imirimo yo mu Ngoro y’i Yeruzalemu. Naho abaherezabitambo, uretse ko bari abo mu muryango wa Levi, bagombaga no gukomoka kuri Aroni. kumubaza ngo «Uri nde?» 20Yohani yaremeje ntiyahakana, ahamya agira ati «Sindi Kristu.» 21Na bo baramubaza bati «Bite se? Uzabe uri Eliya?» Arabasubiza ati «Sindi we.» — «Uzabe se uri wa Muhanuzi#1.21 wa Muhanuzi: Abayahudi bibwiraga ko Umukiza najya kuza, Imana izongera ikohereza Eliya (Malakiya 3,22–23), cyangwa se ikaboherereza undi muhanuzi ukomeye, umeze nka Musa (Ivug 18,15). Reba na Yh 6,14. ugomba kuza?» Arabasubiza ati «Oya.» 22Baramubwira bati «Rwose uri nde, kugira ngo tugire icyo dusubiza abadutumye. Wibwira ko uri nde?» 23Arabasubiza ati «Ndi ijwi ry’uvugira mu butayu aranguruye ati ’Nimutunganye inzira ya Nyagasani’, nk’uko umuhanuzi Izayi yabivuze#1.23 Izayi yabivuze: reba Iz 40,3..»
24Abari batumwe bari abo mu Bafarizayi. 25Bongera kumubaza bati «None se ko ubatiza, kandi utari Kristu, ntube Eliya, ntube na wa Muhanuzi, ubiterwa n’iki?» 26Yohani arabasubiza ati «Jyewe mbatiriza mu mazi, ariko hagati yanyu hari Uwo mutazi. 27Ni we ugiye kuza ankurikiye; sinkwiye no gupfundura umushumi w’inkweto ze.» 28Ibyo byabereye i Betaniya, hakurya ya Yorudani, aho Yohani yabatirizaga.
29Bukeye, Yohani abona Yezu aje amusanga, aravuga ati «Dore Ntama w’Imana#1.29 Ntama w’Imana: Yohani Batisita yita Yezu atyo kubera impamvu ebyiri. Mbere na mbere ni ukutwumvisha ko Yezu ari We Mugaragu w’Imana wahanuwe na Izayi; ni We Ntungane yikoreye umutwaro w’ibyaha by’abantu bose maze yitura Imana ak’intama batangaho igitambo (Iz 53,4–7). Hanyuma bikatwumvisha ko Yezu ari We Ntama nyakuri ya Pasika ironkera umuryango mushya ugucungurwa, nk’uko isangira rya kera ry’intama ya Pasika ryibutsaga Abayahudi uko Imana yabarokoye, igihe ibakuye mu bucakara bwa Misiri (Iyim 12,1–28). ugiye gukuraho icyaha cy’isi. 30Ni we navugaga ngira nti ’Ngiye gukurikirwa n’umuntu unduta, kuko yariho mbere yanjye.’ 31Jye sinari muzi, ariko kugira ngo agaragarizwe Israheli, naje mbatiriza mu mazi.» 32Nuko Yohani ahamya avuga ati «Nabonye Roho amanuka nk’inuma ivuye mu ijuru, maze amuguma hejuru. 33Koko jye sinari muzi, ariko Uwanyohereje kubatiriza mu mazi, yarambwiye ati ’Uwo uzabona Roho amumanukiraho kandi akamuhama hejuru, ni we ubwe ubatiza muri Roho Mutagatifu.’ 34Naramwiboneye ubwanjye kandi ndahamya ko ari we Mwana w’Imana.»
Abigishwa ba mbere ba Yezu
35Bukeye, Yohani yari akiri aho, ari kumwe na babiri mu bigishwa be. 36Abonye Yezu ahise, aravuga ati «Dore Ntama w’Imana.» 37Ba bigishwa be bombi bumvise avuze atyo, bakurikira Yezu. 38Yezu arahindukira, abona bamukurikiye, arababaza ati «Murashaka iki?» Baramusubiza bati «Rabbi (ibyo bivuga ngo Mwigisha), utuye he?» 39Arababwira ati «Nimuze murebe.» Baraza babona aho atuye. Nuko uwo munsi bagumana na we. Hari nk’igihe cy’isaha ya cumi.
40Andereya#1.40 Andereya . . . yari umwe: mbese uwo wa kabiri yari nde? Ntibatubwira izina rye, ariko hari impamvu nyinshi zatuma dukeka ko ari Yohani ubwe, ari na we wanditse iyi Vanjili. Ibyo byabaye ari «nko ku isaha ya cumi»: Yohani ubwe adutekerereza uko yabonanye na Yezu ubwa mbere, kuko atigeze abyibagirwa. Aracyibuka neza isaha n’aho bahuriye, ndetse n’amagambo bavuganye., mwene nyina wa Simoni Petero, yari umwe muri abo babiri bari bumvise amagambo ya Yohani, bagakurikira Yezu. 41Aza guhura mbere na mwene nyina Simoni, aramubwira ati «Twabonye Kristu» (ari byo kuvuga Umukiza). 42Nuko amugeza kuri Yezu. Yezu aramwitegereza, aramubwira ati «Uri Simoni, mwene Yohani; none kuva ubu uzitwa Kefasi, ari byo kuvuga "Urutare".
43Bukeye bwaho, Yezu yemeza kujya mu Galileya; aza guhura na Filipo, aramubwira ati «Nkurikira.» 44Filipo yari uw’i Betsayida, umugi wa Andereya na Petero.
45Filipo na we aza guhura na Natanayeli, aramubwira ati «Wa wundi wanditswe mu Mategeko ya Musa no mu Bahanuzi, twamubonye: ni Yezu w’i Nazareti, mwene Yozefu.» 46Nuko Natanayeli aramubwira ati «Hari ikintu cyiza cyaturuka i Nazareti?» Filipo aramusubiza, ati «Ngwino wirebere.» 47Yezu abonye Natanayeli aje amugana, aravuga ati «Dore Umuyisraheli w’ukuri utarangwaho uburyarya.» 48Natanayeli aramubwira ati «Unzi ute?» Yezu aramusubiza ati «Filipo ataraguhamagara, uri mu nsi y’igiti cy’umutini, nakubonaga.» 49Natanayeli aramusubiza ati «Rabbi, koko uri Umwana w’Imana, uri Umwami wa Israheli.» 50Yezu aramubwira ati «Wemejwe n’uko nkubwiye ngo nakubonye uri mu nsi y’umutini; uzabona ibitambutse ibyo ngibyo.» 51Arongera aramubwira ati «Ndakubwira ukuri koko: muzabona ijuru rikinguye#1.51 ijuru rikinguye: kuvuga ko ijuru rikinguye n’abamalayika bagenda bagaruka, byerekana ko umubano w’Imana n’abantu wari warashenywe n’icyaha, wasubiranye. Ni Yezu rero uzawusubiranya. Reba na Iz 63,19 n’Intg 28,10–17. n’abamalayika b’Imana bazamuka kandi bamanuka hejuru y’Umwana w’umuntu.»


text:
Gicumbi: Umurambo w’umusore w’imyaka 20 wasanzwe mu mugozi
Umusore w’imyaka 20 wo mu Mudugudu wa Sangano, Akagari ka Remera mu Murenge wa Manyagiro, bamusanze mu mugozi yapfuye bikekwa ko yaba yiyahuye.
Umurambo w’uyu muhungu wabonywe kuri uyu wa 21 Kanama 2022 mu nzu yo hanze mu rugo rw’ababyeyi be. Byamenyekanye nyuma y’uko bagiye kumuhamagara ntiyitabe, bakingura bagasanga ari mu mugozi anagana.
Umwe mu baturanyi yagize ati “Mu rukerera nka saa Kumi zenda kuba n’Imwe, numvise ababyeyi be bamuhamagara ntiyitabe, nyuma numva baca urugi rw’inzu yabagamo mu gikari. Ni bwo naje kureba dusanga amanitse mu mugozi yapfuye. Ababyeyi be bavugaga ko bamuheruka ejo nka saa Saba z’amanywa.’’
Umunyamabanga Nshingwabikorwa w’Umurenge wa Manyagiro, Rusizana Joseph, yemeje aya makuru.
Yagize ati “Nta kindi kibazo bamuziho kuko yitondaga agakora imirimo yo guhinga no kwikorera imizigo akabana neza n’ababyeyi be.”
Umurambo wajyanywe ku Bitaro bya Byumba ngo hakorwe isuzuma.


text:
Hinga Weze yatanze ibiribwa ku bana bafite imirire mibi
Uyu mushinga watanze inkunga y’ ibiribwa ku bigo nderabuzima yo gufasha abana 181 bafite ikibazo cy’imirire mibi mu karere ka Bugesera hamwe n’ingo 100 zo mu karere ka Gatsibo. Ubuyobozi bw’umurenge Wa Musenyi bushimira inkunga ya Hinga Weze kuko ije yunganira aho bari bagejeje.
Ni ku kigo nderabuzima cya Gakurazo, mu murenge wa Musenyi, Akarere ka Bugesera, aho ababyeyi 24 n’abana babo baza kwiga gutegura no guteka indyo yuzuye yo kugaburira aba bana bafite ikibazo cy’imirire mibi. Baje bari mu mutuku, ubu bakaba bageze mu muhondo. Bahategura ifunguro rya mu gitondo, irya saa sita nirya nijoro. Aba babyeyi bakaba bishimira aho abana babo bageze kubera iki gikoni, akurusho ngo noneho hiyongereyeho inkunga y’ibiribwa bahawe n’umushinga USAID Hinga Weze.
Umukecuru Mukamusoni Perusi afite umwana yasigiwe n’umukobwa we kuko yitabye Imana hamwe n’umugabo, umwana afite amezi 6. Aragira ati “ Kubera ko yararaga arira nagezaho nkajya mwotsa kuko nta n’ihene narimfite ngo ndayikama, nta n’inkoko nari mfite ngo ndamuha na rya gi. Umwana aba nabi, ubundi yavukanye ibiro 4 ariko namuzanye hano afite ibiro 3, ubu amaze kugira ibiro 12 ku myaka 2. Ubu ndashima Imana n’iki kigo, ndetse ndanashima uyu mushinga watuzaniye ibiribwa ngo dukomeze twite kuri aba bana, ni ababyeyi rwose.”
Muragijemariya Florence, umwana we afite umwaka n’amezi 7 ubu akaba ageze ku biro 8 n’amagarama 500, ngo yabuze amashereka, abajyanama b’ubuzima bamuzana kuri iki kigo nderabuzima akajya ahabwa amata, ibi ngo byatewe no guhangayika na rwaserera y’umugabo kuko bahorana amakimbirane mu rugo, bigatuma umwana atabona indyo yuzuye.
Daniel Gies, Umuyobozi wa USAID Hinga Weze yavuze bishimiye gutanga ubu ubufasha muri utu turere kugira ngo bagoboke imiryango itishoboye. Ibi ngo biri mu ntego zabo, aho bafatanya na Leta y’ u Rwanda hamwe n’Umuryango w’Abanyamerika wita ku iterambere mpuzamahanga (USAID), mu kuzamura imirire y’abatishoboye.
Phoebe Kamuzima uhagarariye ishami rya Hinga Weze mu Karere ka Bugesera avuga ko kubera ikibazo cya covid 19, bitewe nuko habayeho amabwiriza yo kucyirinda, imiryango imwe n’imwe yahuye n’ikibazo cyuko abana babo baguye mu mirire mibi, bagira indwara zishamikiye ku mirire mibi, kuko kuguma mu rugo byatumye abantu b’amikoro make bashakishirizaga hirya no hino batabasha kujya gushakisha bituma ubukungu bwabo buhungabana, bityo abana babo bisanga mu kibazo cy’imirire mibi akaba ari muri urwo rwego Hinga weze mu karere ka Bugesera kubw’imikoranire myiza yabafashije kuva muri iki kibazo itanga ibi biribwa.
Kamuzima akomeza avuga ko intego yabo ari ukuzamura ubukungu bw ‘umuhinzi mutoya bashingiye ku buhinzi buhangana n’imihindagurikire y’ikirere bagafasha umuhinzi kumuhuza n’isoko ryiza, kumuhuza n’ibigo by’imari ndetse no kumushishikariza umuco wo kwizigama, ibyo byose bakabikora bagamije kugira ngo wa muhinzi bamuhe n’amasomo yo gutegura indyo yuzuye igizwe n’intungamubiri zikwiriye, zihagije kandi zifite isuku.
Ibitera imirire mibi
Kazungu Innocent ni Umunyamabanga nshingwabikorwa w’Umurenge wa Musenyi, ashimira inkunga uyu mushinga wa USAID Hinga Weze yabagejejeho ije kunganira aho bagejeje, yasobanuye igitera imirire mibi muri uyu murenge ugizwe n’imidugudu 47, hakaba hari abana 24 bari mu muhondo, ababyeyi babo baza kwigishirizwa guteka mu gikoni cy’ikigo nderabuzima cya Gakurazo.
Yagize ati “ Akenshi usanga ari ibibazo biterwa n’amakimbirane aturuka mu miryango, harimo ababyeyi batita ku nshingano zabo, cyane cyane nk’abagabo usanga basiga ingo zabo bakajya gupagasa bagerayo ntibazacyure ihaho, ariko bigaturuka ku buryo nubundi bari babanye mu ngo zabo; umugore agasigarana inshingano zo kwita kuri uwo muryango w’abana wenyine, bikamurusha imbaraga zo kwita kuri abo bana ”.
Akomeza agira ati “Hari n’ababakobwa babyarira mu rugo ugasanga baba baragiye mu mijyi bakazanira ba nyirakuru b’abana babyaye, ugasanga umukecuru arimo kwita kuri wa mwana kandi nawe ubwe yarageze mu gihe cyo kurerwa ”. Akaba ari ibi bibazo bituma ikibazo cy’imirire mibi mu bana kidacika.
Uyu muyobozi aragira ati « Tutitaye ku makimbirane, tutitaye kwirengangiza inshingano z’umubyeyi dutabara wa mwana, les bons Samaritains (abakora ibikorwa by’urukundo) bagenda begera abo bana n’ababyeyi, bagisha uburyo babona, bakanategura ifunguro rihagije mu ngo zabo”.
Inkunga y’ibiribwa yatanzwe igizwe n’umuceli, akawunga, ibishyimbo bikungahaye ku butare, isukari, SOSOMA, amavuta, amata, amagi, imbuto, imboga n’indagara; ifite agaciro k’amafaranga y’ u Rwanda angana na 4.520.800
Umushinga USAID Hinga Weze watangijwe ku bufatanye n’ Ikigo cy’ Igihugu Gishinzwe Guteza Imbere Ubuhinzi n’Ubworozi RAB ku nkunga y’ Umuryango w’ Abanyamerika wita ku Iterambere Mpuzamahanga USAID, ukaba wibanda ku buhinzi no kunoza imirire, intego akaba ari ugufasha abahinzi basaga 530.000.


text:
Amaherena Menshi Daisy ni indabyo zigizwe nindabyo ebyiri zahujwe hamwe, igice cyimbere nigice cyimbere. Igereranya guhuza bibiri byerekana urukundo nyarwo cyangwa ubumwe buhebuje. Igishushanyo kivanze muburyo budasanzwe bwururabyo rwa daisy rwemerera uwambaye kwambara Daisy yubururu muburyo bwinshi. Guhitamo safiro yubururu kubibabi ni ugushimangira guhumeka kubyiringiro, kwifuza nurukundo. Safiro yumuhondo yatoranijwe kumurabyo wururabyo rwagati ifata uwambaye kugirango yumve umunezero nubwibone biha uwambaye umutuzo wuzuye nicyizere cyo kwerekana ubwiza bwayo.
Izina ry'umushinga : Blue Daisy, Izina ryabashushanya : Teong Yan Ni, Izina ry'abakiriya : IVY TEONG.
Igishushanyo gitangaje nuwatsindiye igihembo cya feza mu marushanwa yo kwerekana imideli, imyambaro n'imyenda. Ugomba rwose kubona ibihembo bya silver byegukana ibishushanyo mbonera bya portfolio kugirango umenye ubundi buryo bushya, bushya, umwimerere kandi uhanga, imyambarire n'imyenda.


text:
Ibi mvuze, abakire bose babimenye abapfakazi babona amazu yo kubamo, imfubyi zabona amashuri, zikabona imyambaro, zikabona ibiryo. Rimwe na rimwe hari igihe dutunga n’ibyo tudakeneye cyane kandi hari abantu babikeneye babibuze duturanye na bo, dusengana na bo, mu buzima bwa buri munsi ari bene wacu.
"Kugira ngo abo mu isi yose bamenye ko muri Isirayeli harimo Imana"
Dawidi yari afite intego ivuga ngo izina ryawe(Imana) riramenyekana ku isi hose! Harya wowe nupfa tuzakwibukira kuki? Wamenyekanishije izina ry’Imana mu isi?
Mu isi ntabwo turi ba mukerarugendo, ntabwo twaje gutembera. Twaje guhagararira ubwami bw’Imana, tubayeho kugira ngo izina ry’Imana rihimbazwe. tubayeho kugira ngo izina ry’Imana ryubahwe.
Reba hano iyi nyigisho yose yateguwe ikanatambutswa na Pasiteri Desire Habyarimana kuri Agakiza Tv


text:
Huye: Akurikiranyweho gusambanya umwuzukuru we
Ubushinjacyaha ku rwego Rwisumbuye rwa Huye, ku itariki ya 27 Nyakanga 2021 bwashyikirije Urukiko Rwisumbuye rwa Huye dosiye iregwamo umugabo w’imyaka 59 ukekwaho gusambanya umwana w’imyaka 14 abereye sekuru ubana n’ubumuga bwo kutavuga neza.
Icyo cyaha cyabaye ku wa 18 Nyakanga 2021 mu Kagari ka Kabona, Umurenge wa Kinazi, Akarere ka Huye aho uwo musaza yafashe uwo mwana amujyana mu cyumba ku buriri yegekaho urugi atangira kumusambanya, yumvise nyina aje kumushaka, ahita amuvaho amusiga mu cyumba ari na ho bamusanze, abajijwe yemera ko yarimo kumusambanya, nk’uko iyi nkuru dukesha Ubushinjacyaha ibivuga.
Icyaha cyo gusambanya umwana akurikiranyweho kiramutse kimuhamye, yahanishwa igifungo cy’imyaka igera kuri 25 hashingiwe ku ngingo ya 4 y’itegeko Nº 69/2019 ryo ku wa 08/11/2019 rihindura Itegeko nº 68/2018 ryo ku wa 30/08/2018 riteganya ibyaha n’ibihano muri rusange.
Ibitekerezo ( 1 )
Ariko isi igeze kumusozo koko weeee nkubu iyi nzahare yumusaza koko ijya kurongora umwuzukuru iyo ijya gushaka ikindi gikecuru banganya imyaka nahamwa nicyaha azabihanirwe pe nta miyaga


text:
Inyigisho yo ku ya 17 Gashyantare 2015, ku wa kabiri w’icyumweru cya 6 Gisanzwe, B.
AMASOMO : Intg 6,5-8;7,1-5.10; Mk 8,14-21
Mwirinde umusemburo w’Abafarizayi
Bavandimwe tugeze ku musozo w’igihe cya mbere gisanzwe, aho ejo turaba dutangiye igihe kidasanzwe cy’Igisibo. Uyu munsi Nyagasani arikutwereka uburyo ukwemera mu bantu ari guke kandi akaba ashaka ko kwakwiyongera.
Ivanjili Ntagatifu tumaze gutega amatwi, Nyagasani araburira abigishwa be ngo badashukwa cyangwa bagatwarwa n’ubwirasi n’imvugo iryohereye y’Abafarizayi, naho bo bakiyumvira imigati. Nikoko ngo iyo umuntu akoze hasi akwibutsa ibuye. Nawe se abigishwa bibagiwe imigati baribuze kurya none Nyagasani atangiye kubabwira iby’umusemburo, kandi iby’Abafarizayi bo ntibabizi. Nyagasani we arashaka ko hatagira n’umwe muri bo utakara, ngo asigare inyuma akaba ari nayo mpamvu ababwira neza ko bagomba kwitonda akanababazwa n’uburyo batamenya ibyo abibwirira ubwe, ngo bahere ku byo yabakoreye n’ibyo yakoreye abamutabaje bose, agatubura imigati bari bafite ari mike akagaburira abantu ibihumbi bitanu igihe kimwe ubundi abantu ibihumbi bine. Ese buriya babonaga ko bo uwo mugati umwe bafite atari kuwukuramo iyo bashoboraga kurya iminsi myinshi? Ariko ukwemera ni guke. Nyagasani arabatonganyiriza ko bafite amaso ariko ntibabone, bakagira amatwi ariko ntibumve. Aho ntiwasanga natwe twimereye nk’aba bigishwa cyangwa tukaba turi hanyuma yabo?
Mu isomo, tumaze kumva ko Nyagasani ageze aho yinubira muntu yaremye kubera ubugome bwe kandi yaramuremye amutatse ubwiza buruta ubw’ibindi biremwa. Babaye abagizi banabi n’umutima wabo ntakindi urarikira kitari ugukora ibibi gusa. Mu by’ukuri ubuzima muntu arimo ntibushimishije na gato ubutanga. Nyamara muri bose hari intungane, uwagize ubutoni, imbere y’Imana; Nowa. Ese natwe twaba twarageze aho kwinubirwa n’Imana yacu? Ibikorwa byanjye byaba bishimisha Imana cyangwa birayibabaza? Birakwiye kwiyandarika?
Ikigaragara ni uko aba bantu bo ku bwa Nowa bari barakabije; mu bugome, ubugizi bwa nabi, kwiyandarika no kwishora mu bitera soni by’ubwoko bwose. Nyamara Nyagasani we ababajwe n’uko bifata ndetse akanabahangayikira nk’umuryango yiremeye ubwe. Nyagasani aricuza icyatumye abarema kuko nta butungane na buke imbere ye. Nyamara koko intungane izakizwa n’ubutungane bwayo! Nowa wemera, agakunda kandi akizera Imana we ntabwo izigera imutererana na busa, ahubwo iramugenera uko azabaho n’ibizamutunga igihe abandi bazaba boramye bazize ubugome n’ubugizi bwa nabi bwabo.
Injira mu bwato
Uwatunganiye Nyagasani bagirana n’isezerano: “ Injira mu bwato”; Nyagasani arabwira Nowa icyo akora kandi akanamubwira ko yanyuzwe n’ubutungane bwe mu maso Ye. Aramuha igihe gihagije cy’iminsi mirongo ine n’amajoro mirongo ine amwitura ineza y’ubutungane n’ubutoni bwe imbere Ye. Twe twakwibaza tuti: “Ese dutunganira Imana?” Niba atari uko bimeze dufite byinshi byo gukora. Nyagasani aradusaba ku mutunganira nk’ibiremwa yaremye akunze. Nyagasani aradukunda. Twamwitura iki mu byiza byose yaduhaye? Ese hari utabona ineza y’Imana mu bo yaremye? Mu buzima bwacu ni byiza kwishimira uburyo Imana itwitaho, ikanatugenera ibidutunga bya buri gihe; byaba byatuvunnye cyangwa bitatuvunnye, ariko Imana iba yaduhaye imbaraga n’uburyo bwo kubigeraho. Icyo Nyagasani yifuza ni uko twagira natwe ubwato twikingamo mu bihe bikomeye nk’ibi Nowa yari arimo. Ubwato nyabwo ni ukumenya Imana, kuyemera, kuyizera no kuyikunda n’umutima wacu wose, n’ubwenge bwacu bwose. Tukamenya ko ariyo mugenga w’ibiriho byose ndetse n’ubuzima bwacu. Tujye tuyishimira muri byose tuyiture n’ubuzima bwacu. Ni Yo buhungiro kandi ni Yo ikwiye kwizerwa. Uwayihungiyeho akira ibyago byose nka Nowa. Nta kibabarisho na kimwe cyamushyikira.
Ni byiza kureka ubugizi bwa nabi, tugahumuka amaso maze tukumva neza ibyo tubwirwa kugira ngo tutavaho twihakana uwaducunguye Nyagasani Yezu Kristu. Nitumwemere kandi tumwemerere tubone neza ibitangaza adahwema gukorera rwagati muri twe. Tureke gushakira ibisubizo ahandi kandi utanga igisubizo cyiza cy’icyerekezo cy’ubuzima bwacu ahari. Twe abamwemeye, tukamubona, tukamushengerera, tukamukoraho, tukamurya muri Ukaristiya Ntagatifu nitumwereke ko twasobanukiwe n’uwo ari We, maze tumwamamaze hose no mubataramumenya.
Nyagasani Yezu nabane namwe!
Mwayiteguriwe na Padiri Thaddée NKURUNZIZA.


text:
1060 aluminium tube izenguruka ya firigo, icyuma gikonjesha, imodoka
Ibicuruzwa birambuye
Ibicuruzwa
1060 Umuyoboro wa Aluminium , Igabanijwe Muburyo bukurikira
Igabanijwe ku miterere:Umuyoboro wa kare, uruziga ruzengurutse, umuyoboro w'icyitegererezo, umuyoboro wubatswe, umuyoboro wa aluminium.
Ukurikije uburyo bwo gukuramo:umuyoboro wa aluminiyumu utagira ingano hamwe nigituba gisanzwe
Ukurikije ukuri:umuyoboro wa aluminiyumu usanzwe hamwe na aluminiyumu yuzuye, aho umuyoboro wa aluminiyumu usanzwe ugomba gusubirwamo nyuma yo gusohora, nko gushushanya imbeho, kuvoma neza, kuzunguruka.
Mubyimbye:umuyoboro wa aluminiyumu usanzwe hamwe n'urukuta ruto rwa aluminium
Imikorere:Kurwanya ruswa, uburemere bworoshye.
1060 Umuyoboro wa Aluminium , Ibiranga
1060 Umuyoboro wa Aluminium , Nubwoko bwimbaraga nyinshi duralumin, ishobora gushimangirwa no kuvura ubushyuhe.Ifite plastike yo hagati muburyo bwa annealing, gukomera no gushyuha, hamwe no gusudira neza mugusudira ahantu.Ikunda gukora intercrystalline ibice byo gusudira gaze no gusudira argon.Imashini ya tube ya aluminium nibyiza nyuma yo kuzimya nakazi gakonje gukomera, ariko bikennye muri annealing.Kurwanya ruswa ntabwo ari hejuru, akenshi ukoresheje uburyo bwa anodic okiside hamwe nuburyo bwo gusiga irangi cyangwa ubuso busize hamwe na aluminiyumu kugirango tunonosore ruswa.Irashobora kandi gukoreshwa nkibikoresho bibumbabumbwe.
1060 Umuyoboro wa Aluminium, Ibyiza
Imwe,ubuhanga bwo gusudira ibyiza: bikwiranye n’inganda zikora inganda zoroshye cyane zumuringa wa aluminium umuyoboro wo gusudira, uzwi nkikibazo cyo ku rwego rwisi, ni tekinoroji yingenzi ya konderasi ihuza umuyoboro wa aluminium.
Babiri,ubuzima bwa serivisi ibyiza: uhereye kurukuta rwimbere rwumuyoboro wa aluminium, kubera ko firigo idafite amazi, urukuta rwimbere rwumuringa na aluminium ihuza umuyoboro ntuzangirika.
Bitatuni akarusho ko kuzigama ingufu: umuyoboro uhuza igice cyimbere hamwe nigice cyo hanze cyumuyaga uhumeka, uko ubushyuhe bwo kohereza ubushyuhe bugenda bugabanuka, niko kuzigama ingufu nyinshi, cyangwa ingaruka nziza yo kubika ubushyuhe, niko kuzigama amashanyarazi.
Baneni byiza kunama imikorere, byoroshye kuyishyiraho, kwimuka ikoreshwa cyane mubice byose byubuzima, nka: imodoka, ubwato, ikirere, indege, amashanyarazi
1060 Umuyoboro wa Aluminium, Ibikoresho
Ubuhinzi, ubukanishi n'amashanyarazi, ibikoresho byo munzu, nibindi, umuyoboro wa aluminiyumu wabaye hose mubuzima bwacu.
1060 Umuyoboro wa Aluminium, Parameter


text:
Sisitemu yo gukonjesha ubukonje Sisitemu yo gusubiza ibikoresho hamwe nintoki
Ibicuruzwa birambuye
Ibicuruzwa
Capsule
Anatomatique yagenewe guhuza rwose umubiri utanga kriotherapi ntarengwa Cuff yazamuye yongeyeho impande zombi kandi ikoresha ibikoresho bishya, bigatuma byoroha, biramba kandi byoroshye koza.
1. Sisitemu yo kuvura ubukonje ikomatanya kuvura ubukonje no kwikuramo byose hamwe
2. Ubwoko bubiri bwo kuvura ubukonje no kwikomeretsa: uburemere na moteri kugirango byoroherezwe kwitabwaho
3. Pompumatike idahwitse itanga compression yikora hamwe nubuvuzi bukonje bukonje
Ibice byingenzi birakonje na cuff, icyuma kimwe gishobora gukoresha hamwe na moderi zitandukanye 'cuff.hari ibice 10 bitandukanye kuri buri gice cyumubiri
Igikonjesha cyuzuyemo amazi na barafu hanyuma isafuriya igashyirwa ku gice cyakomeretse.Kuzamura ubukonje bihatira amazi akonje gutembera muri cuff kandi bigabanya igice cyakomeretse.Iyo ubukonje burenze hejuru igice cyakomeretse niko amazi menshi azinjira muri cuff.(cyangwa ukoreshe sisitemu ya elegitoronike yo kuvoma amazi ya ice muri cuff mu buryo bwikora kandi buzunguruka)
Isuku & Ububiko:
Mugihe udakoresha cuff na cooler, ugomba kuvoma amazi yose muri cuff, tebes, na cooler.
1. Huza imiyoboro hanyuma ukuremo cuff muri cooler.
2. Fata imiyoboro itandukanye kumeza yicyuma.Uzamure umuyoboro wa cuff hejuru mugihe ukanze kumyuma kugirango ukure amazi yose muri tari.
3. Kuramo amazi muri firime.Kura umuyoboro kuri cooler kugirango ukuremo amazi.
4. Kureka igifuniko hejuru yikonje kugirango ureke.
Inyandiko zidasanzwe:
1. Reba uruhu munsi yigitereko kugirango umenye ko rutangijwe nubukonje.
2. Ntuzamure ubukonje burenze santimetero 15 hejuru yigituba kuko bishobora gutera umuvuduko mwinshi muri cuff.
3. Niba ufite ubwiyongere bwububabare, kunanirwa cyangwa gutitira ukuboko, reba neza ko cuff idakabije, cyangwa yuzuye.Niba uhinduye cuff, kandi ububabare, kunanirwa cyangwa gutitira ntibyoroha, hamagara umuganga wawe.


text:
Twabonye kandi ijwi ryo ku musozi wo kurabagirana, aho Imana igera igaha umuntu ubwiza. Twagarutse no ku ijwi rya 4, ijwi ribeshaho( ijwi ritanga Ubugingo). Ijwi ryakurikiyeho ni iryo ‘kurwana intambara’(ijwi umuntu ashobora kuvuga igihe arwana intambara)
Nkuko tubigezwaho na Pasiteri Habyarimana Desire, mu kiganiro ‘Ubutumwa bukiza’ gitambuka kuri Agakiza Tv, by’umwihariko mu rukurikirane rw’ibiganiro bizibanda kuri amwe mu majwi akomeye (adasanzwe) yabayeho mu isezerano rishya, tugiye noneho kugaruka ku ijwi rya 6, ‘ijwi ryo kuvuga igihe umuntu aruhijwe n’umusaraba wawe’.
“Data, mu maboko yawe ni ho nshyize ubugingo bwanjye”
Iri ni ijwi ryabayeho rikomeye ryabayeho ku musara, mwibuke ko Yesu yari yababaye mu buryo bukomeye. Yafashwe ari ku wa kane nimugoroba, arara akubitwa ijoro ryose, bamujyana mu nkiko nyinshi: Yagiye kwa Ana, yagiye kwa Pilato, bamujyana kwa Herode, bamugarura kwa Pilato, izi nkiko zose yazigiyemo ijoro rimwe, yarababaye pe! Yagiye no mu rukiko rwa kiyuda.
Yesu ubwo yajyaga kubambwa yahuye n’abagore baramuririra, ababwira ko badakwiye kumuririra ahubwo ko ‘bikorera imisaraba yabo bakamukurikira. Byasobanuraga iki? , byavugaga ko Yesu we yari arangije kubambwa ariko ko twe dusabwa kuzakomeza kubamba ingeso zacu za kamere ku musaraba. Bivuze ko kubambwa kwacu ni ukwa buri munsi.
Gukizwa ni ugutsindishirizwa, gukizwa ni ubuntu ariko uruhare rwacu ni ukubamba ingeso za kamere ku musaraba. Mu byaha niho twavukiye, twaremanywe gukiranirwa guhinduka ni urugendo. Kugira wa mutima wari muri Kristo Yesu bifata igihe uko ugenda uhinduka Imana igenda ibana nawe, kandi guhinduka birashoboka.
Dufite abahamya bo guhinduka , ibikigutsinda hari abandi babitsinze, hari abantu bakize inyota y’inzoga , hari abantu bakize irari ry’ubusambanyi. Hari abantu bababariye n’abatabasabye imbabazi, hari abantu bakunda n’abatabakunda, hari abantu bagwa neza kandi barahoze ari abanyamujinya n’abanyamahane.
Yesu adusaba kwikorera imisraba yacu
Imana ishobora kuguhindura bigashoboka, ibyo bikigutsinda hari abandi babitsinze. Nugera n’imbere y’Imana ntabwo uzasobanura impamvu yo gutsindwa: Ntabwo uzavuga ngo ‘Umugabo wanjye niwe wananije’ kandi hari abandi bshoboye kwihanganira abagabo babo. Ntabwo uzavuga ngo ‘Umugore wanjye yari mubi’, hari abandi babanye n’abagore babi barihangana. Imbaraga zafashije abo nizo ukwiriye kugira ngo nawe ubashe kurwana intambara nziza yo kwizerwa kugira ngo ubashe gutsinda muri iyi ntambara.
Yesu ari ku musaraba yaravuze ngo‘ Mu maboko yawe niho nshyize ubugingo bwanjye’. Ryari ijwi rikomeye kandi Imana yaramwumvise, ikibigaragaza ni uko ataheze mu mva yazutse. Ukwiye kuba umunyakuri ukabwiza Imana ukuri, erega Imana ikwitaho!, Imana izi ibyo ukeneye mu buzima bwawe bwa buri munsi izi buri kimwe cyose ukeneye.
Imwe mu ntambara ikomeye ni ukubamba ingeso za kamere ku musaraba, waragerageje ugeze igihe uvuga ngo ‘byarananiye’, warirwaniriye, ibyo byakunaniye bibwire Imana. Shyira ubugingo bwawe mu maboko y’imana. Mu maboko y’imana niho ukwiye gushyira ejo hawe hazaza, niho ukwiye gushyira ibikuremerera, niho ukwiye gushyira ibikunanije hanyuma ukizera ko Imana izagufasha kurangiza umugambi yakuremeye kubamo ku isi neza, ukazayivamo wararwanye intambara nziza.


text:
Isomo ryo mu gitabo cy’Ibyahishuriwe Yohani intumwa 12,7-12a
Nuko mu ijuru intambara irarota: Mikayeli n’abamalayika be barwana na cya Kiyoka; na cyo kirabarwanya hamwe n’abamalayika bacyo, ariko ntibabasha gutsinda, kandi ntibongera ukundi kugira umwanya wabo mu ijuru. Cya kiyoka nyamunini kirahananturwa: ya Nzoka ya kera na kare, ari yo bita «Sekibi na Sekinyoma», wa wundi uyobya isi yose. Nuko gihananturirwa ku isi hamwe n’Abamalayika bacyo. Hanyuma numva ijwi riranguruye rituruka mu ijuru riti «Ngiki igihe cy’ubucunguzi kirageze, igihe cy’ububasha n’ubwami by’Imana yacu, n’ubutegetsi bwa Kristu wayo: kuko Kareganyi, wahoraga arega abavandimwe bacu ku Mana yacu amanywa n’ijoro, ahanantuwe. Nyamara bo bamutsindishije amaraso ya Ntama n’ijambo babereye abahamya. Bemeye guhara amagara yabo, kugeza ku rupfu. Kubera iyo mpamvu, ijuru niryishime, namwe abarituye munezerwe!
Zaburi ya 137, 1-2a, 2bc-3, 4-5
Uhoraho, ndakogeza n’umutima wanjye wose,
ndakuririmbira imbere y’ab’ijuru bose.
Mpfukamye nerekeye Ingoro yawe ntagatifu,
maze nkogeza izina ryawe,
kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutakiye, waranyumvise,
maze urampumuriza, unyongerera imbaraga.
Uhoraho, abami bo ku isi bose bazagusingiza,
kuko bumvise amasezerano wivugiye.
Bazarata inzira z’Uhoraho,
bavuga bati «Koko ikuzo ry’Uhoraho ntirigira urugero!


text:
Umwarimukazi wigisha ku ishuri ribanza ry’umucyo (EP Umucyo) riherereye mu Karere ka Rutsiro, Umurenge wa Mushonyi, Akagari ka Rurara, Umudugudu wa Gisunzu yakubiswe n’umunyeshuri yigishaga mu mwaka wa kabiri kuri iryo shuri, ajyanwa kwa muganga.
Ibi byabaye kuwa 15 Kamena 2021, mu masaha ya saa munani z’amanywa ubwo umwarimukazi witwa Nyiransabimana Ruth yasabaga abo yigisha kujya mu ishuri ngo bakurikirane amasomo, ariko umwe mu banyeshuri witwa Niyirema Sulaiman, arigomeka, maze asunika umwarimu wari usanzwe utwite inda y’imvutsi agwa hasi maze bimuviramo ikibazo ahita yihutanwa kwa muganga.
Uyu munyeshuri w’imyaka 16 asanzwe yiga mu mwaka wa Kabiri, yabikoze mu rwego rwo gutabara inshuti ze ngo zabonaga zigiye gukubitwa na mwarimu niko guturuka inyuma mwarimu, amufata ku ijosi arasunika, nawe abandagara mu ntebe. Ibi bibaye, uyu mubyeyi yihutanwe ku kigo nderabuzima cya Kayove nabo bahita bamwohereza ku bitaro bikuru bya Murunda.
Umuyobozi mukuru w’ishuri ribanza ry’Umucyo (EP Umucyo), Habyarimana Gaspard, yavuze ko iyi nkuru itigeze igaragara na mbere haba ku kigo ndetse no kuri iri shuri nta myitwarire idasanzwe nk'iyi yari ihasanzwe ko ahubwo ari ibintu byabagwiririye.
Habyarimana yasabye abanyeshuri kurangwa n’ikinyabupfura kuko ari byo bizatuma bavamo abayobozi b’ejo hazaza. Aboneraho gusaba ababyeyi gutanga uburere buboneye ku bana babo.
Ati “Hari imyifatire ikwiriye umwana uri ku ishuri, umwana ufite uko ahabwa uburere kandi buzatuma aba umuntu, tukabereka ko umwana atavamo umuyobozi arwana, ahubwo akwiye kwitwara neza. Ababyeyi nabo bakwiye kujya baha uburere buzatuma abana bubaha buri wese.”
Umuyobozi Ushizwe Uburezi mu Karere ka Rutsiro, Niyorurema Damas, yavuze ko inzego zitandukanye zishinzwe umutekano ziri gukurikirana iki kibazo bityo ko uyu mwana ashobora kujyanwa mu kigo ngororamuco akajya kugororwa.
Si ubwa mbere humvikana imyitwarire idasanzwe ku banyeshuri barengera bagakubita abarezi babo kuko no mu minsi ishize ku ishuri rya REGA Catholique ryo mu Karere ka Nyabihu, umunyeshuri yakubise ibuye umwarimu, aramukomeretsa.
Inkomoko: Umuseke


text:
Ibibazo
KUBAZA KUBUNTU
Igisubizo: Turi uruganda kandi nta nyungu zubucuruzi zunguka, ibiciro rero birarushanwa.
Igisubizo: Turashobora gutanga umurongo wo guterana hamwe na convoyeur-umushinga wingenzi uhereye kubishushanyo mbonera, gukora, gushiraho no guhugura.Noneho, turi inararibonye muburyo butandukanye bwo guterana hamwe na convoyeur kuri electronics zose hamwe nibikoresho byo murugo, kandi dufite uburambe bwinshi mubikorwa byo hanze. Hagati aho, Turi indashyikirwa mugucunga ubuziranenge no kuzigama ibiciro.Kandi dutange igisubizo cyihuse nyuma ya serivisi.
Nibyo, turashobora gutanga ibyangombwa byinshi harimo na Certificat of Analysis / Conformance;Ubwishingizi;Inkomoko, nizindi nyandiko zohereza hanze aho bikenewe.
Igisubizo: Nyuma yo gukora no gutwara ibintu birangiye, abajenjeri bacu babigize umwuga bazajya muri sosiyete yawe gushiraho ibikoresho no guhugura uburyo bwo kubikoresha, cyangwa isosiyete yawe irashobora kohereza umuntu muruganda rwacu kugirango yige kuyishyiraho.
Igisubizo: Tuzagutoza uburyo bwo kubungabunga nyuma yo kurangiza imirongo yinteko hamwe na convoyeur.
Igisubizo: Yego, tuzabikora.Dutanga infashanyo yo kwishyiriraho kumurongo cyangwa twohereze itsinda ryacu ryo kwishyiriraho aho gukora installation no guhugura abakozi bawe.
Igisubizo: Hano haribintu byinshi kandi bitandukanye kumurongo winteko hamwe na convoyeur, dufite urutonde rwamakuru kugirango wuzuze, nyamuneka twandikire ibisobanuro birambuye.


text:
INYIGISHO YO KU WA GATATU W’ICYUMWERU CYA 13 GISANZWE B,
KU WA 30 KAMENA 2021
AMASOMO: Intg 21,5.8-20; S33; Mt 8,28-34
Dusabe Yezu kugumana natwe aho kumwirukana mu byacu
Bavandimwe, igihe cyose tuzirikanye amateka y’Imana n’umuryango wayo dutangazwa n’ukuntu ubutungane bw’Imana butajya bugamburuzwa n’inabi ya muntu. Imana ikomezanya urugendo n’abantu bayo kabone n’ubwo habonekamo ubuhemu ku ruhande rwa muntu. Imana idushakira ibyiza, igaragariza ineza yayo abo tuzi n’abo tutazi, nyamara haba ubwo usanga ntacyo bitubwiye. Icyifuzo gikwiye kuturanga ni ukubana na Yezu ngo ibyiza bye bikomeze birumbuke iwacu.
1.Ibyemezo tuyoborwamo n’ Imana ni byo bikwiye
Mu gihe Sara wari umugore w’isezerano wa Abrahamu yarangwaga n’inabi n’urwango akifuza ko umugabo we amenesha Hagara ndetse n’umwana w’umuhungu na we wari amaraso ya Abrahamu, nta washidikanya kwemeza ko cyari icyifuzo n’umugambi bidaturutse ku Mana. Sara yifuje nabi, mbese nk’ umuntu utaragishije inama Nyagasani we Soko y’ineza yose. Abrahamu yababajwe n’ibyo byose, icyakora nk’umuntu w’intungane, mu gihe yibazaga icyakorwa, Imana ubwayo iramuhumuriza igira iti: ‘‘iby’umuhungu w’umuja wawe ntibigutere umutima mubi” (Intg21, 12).
Ni uko Uhoraho agenzereza abamukunda. Burya ibyemezo byinshi dufata duhubutse haba ubwo bigaragaza ko tudasanganywe ubucuti buhamye n’Imana, bityo ngo n’ijambo ryayo riduhumuriza turyakirane umutima wuje ukwemera maze dukore ibintu mu buryo buboneye. Abrahamu mu kumvira Imana, yakoze ibyo yasabwaga, kandi n’ubwo urugendo Hagara n’umwana bakoze rwari rugoye, Imana yakomeje kubaba hafi. Ukwemera n’ukwizera by’Abrahamu byabaye inzira nziza Uhoraho yanyujijemo ubuvunyi bwe bugera no kuri izo ngorwa zari zimeneshejwe. Koko rero Uhoraho ntatererana abe, hahirwa abamwiringira.
2.Tutari kumwe n’Imana ibyacu ntibyaba amahoro
Ivanjili itubwira ukuntu Yezu yohereje roho mbi mu mukumbi w’ingurube maze zose zikirundumurira mu nyanja, ariko igikuru ari ugukiza abantu babiri, itwereka byinshi. Ni inkuru nziza koko, dore ko igaruka ku mukiro Yezu yazaniye abe, agatsiratsiza ububasha bwa roho mbi ngo abo yacunguye babeho mu bwigenge bw’abana b’Imana. Nyamara uwo mukiro bose ntibawubona kimwe. Ubuzima bushya bw’abantu babiri Yezu yakijije roho mbi, bwagombaga kuba intandaro y’ibyishimo kuri bose. Ntawari ukwiye kubabazwa n’umukumbi w’ingurube zitikiye ngo yiyibagize ko hari abari barabaye imbohe za sekibi basubiranye ubuzima. Umutima utanyurwa n’ineza igiriwe abandi haba ubwo ujya uturanga, ugasanga turi abatindi mu rukundo. Koko rero iyo urukundo rw’Imana rudasumba byose, ngo urukundo rwa muntu rusumbe urw’ibintu, ibintu tubifata amacuri.
Mu gihe abamenye urukundo rw’Imana bahora bayisaba ngo igumane na bo, abakiri mu rukundo rw’ibintu basaba Yezu ngo abavire aho. Kuri bo n’aho abantu bapfa ariko ubutunzi bukiyongera, ingurube zikaba nyinshi, ntacyo byaba bitwaye. Ni ukwibeshya kuko uwo Yezu dushaka kwigizayo dukeka ko abangamiye inyungu zacu, imitungo yacu, kugeza n’aho dukeka ko atubuza kwisanzura no gutekana, ni we soko ya byose. Icyakora ku bijyanye n’urukundo akunda abantu, imvugo n’imikorere ye bitwereka ko nta na rimwe umuntu akwiye gukeka ko amerewe neza, yashyikiriye kandi umuntu yasumbishijwe ibintu.
Bavandimwe niba tujya tugwa mu gishuko cyo kutubaha ubuzima bw’abandi, ngo tubifurize umukiro ndetse tuwugiremo uruhare, tumenye ko ntaho dutandukaniye n’abari batsimbaraye ku ngurube zabo, bagasaba Yezu ngo abavire mu gihugu hato atazongera kubahombya.
Twebwe abazirikana ko twacungujwe ikiguzi gikomeye cy’amaraso ya Kristu, tumubwire tuti, “gumana natwe Nyagasani, kuko muri wowe ntacyo twabuze”.
Padiri Fraterne NAHIMANA


text:
Ntibavuga rumwe na MTN na TIGO ku rusaku ruturuka ku minara
Abaturage baturiye iminara ya sosiyete z’itumanaho Tigo na MTN mu kagari ka Gatoki, umurenge wa Save muri Gisagara baravuga ko urusaku rw’imashini z’iyi minara rubabangamiye.
Aba baturage bavuga ko iyo umuriro w’amashanyarazi ugiye, moteri zitanga amashanyarazi zihinda cyane.
Mu mudugudu w’Agasambu, ahubatse umunara wa sosiyete ya Tigo, abahatuye bavuga ko ntawe ubasha gusinzira, ngo nta n’umuntu watabaza ngo abegereye iyo minara bamwumve.
Rushigajiki Pierre utuye muri uwo mudugudu, muri metero nk’eshanu uvuye aho uwo munara wubatse, asobanura iby’icyo kibazo.
Agira ati “Ubu nta muntu ugisinzira! Jyewe nsinzira ari uko maze kunanirwa mu bwonko kubera urusaku rwa moteri z’iyi minara.
Nta muntu waterwa ngo atake tumwumve hano mu Gasambu kuko ziba zihinda cyane.”
Aba baturage, batuye mu ngo zirenga 10, bifuza ko bakwimurwa muri aka gace karimo iminara bakajya gutura ahandi, kugira ngo babashe kugira umutekano.
Bamwe muri aba baturage kandi bavuga ko bandikiye Tigo bayisaba gukemurirwa ikibazo ariko ntihagire igikorwa.
Umukozi ushinzwe itumanaho muri Tigo, Ntayombya Sanny, avuga ko iby’iki kibazo nta muturage cyangwa undi muntu wari warabibamenyesheje uretse kukibwirwa n’Umunyamakuru wa Kigali Today.
Nyuma yo kubimenya ngo bohereje abakozi ba Tigo b’abatekinisiye bajya kugisuzuma, bitwaje icyuma gipima urusaku.
Bageze yo ngo basanga moteri zikoresha umunara wabo zisakuza ku kigero cya desibeli (Decibel) 62 muri metero imwe uvuye aho moteri iri.
Ibyo bivuze ko ngo urusaku rw’izo moteri ari ruke kuko ngo urusaku rukabije ruba rwarenze Decibel 75.
Ntayombya yanabwiye Kigali Today ko Tigo itegura gusura abaturiye uyu munara wayo bakaganira kuri iki kibazo bakagishakira umuti urambye.
MTN bayireze no mu nkiko
Si abaturiye umunara wa Tigo babangamiwe kuko n’abaturiye umunara wa MTN nabo bavuga ko urusaku rwa moteri zikoresha uwo munara nazo zibasakuriza; nkuko Ndabakenga Joseph abivuga.
Ndabakenga utuye mu kagari ka Gatoki muri uyu murenge wa Save, hagati y’urugo rwe n’uwo munara harimo nka metero imwe n’igice. Ni nawe wenyine uvuga ko uwo munara umubangamiye.
Avuga ko yigeze kujya kwa muganga kwisuzumisha, bagasanga afite ikigero cyo hejuru cy’ubumara bwa ‘Radiation electro-magnetique’.
Agira ati “Basanze mfite ‘Taux’ iri hejuru ya ‘Radiation electro-magnetique’, mbabajije icyaba kibitera bambaza niba nkoresha telefoni ndabyemera.
Bambaza ko nkoresha mudasobwa ndabihakana kuko nta n’iyo ngira ariko mbabwira ko nturanye n’umunara nko muri metero imwe, muganga arambaza ngo ‘ubwo se uririrwa ubaza iki”?
Akomeza avuga ko yareze mu nkiko isosiyete ya MTN kuri iki kibazo arayitsinda. Gusa ariko ngo ibyo bari bamwemereye ko bagiye gukuraho urusaku rumubangamiye, ntacyakozwe.
Mu kiganiro Kigali Today yagiranye na Teta Mpyisi, ushinzwe itumanaho muri MTN Rwanda, yavuze ko imyanzuro y’urubanza yategekaga MTN Rwanda gukuraho urusaku rwabangamiraga Ndabakenga yashyizwe mu bikorwa.
Ikindi kandi ngo Ndabakenga ubwe ngo yaranabisinyiye mu mwaka wa 2013, mu mpapuro MTN ivuga ko ifite.
Agira ati “Twagiye mu rukiko, urubanza ararutsinda. Twebwe rero MTN ‘generator’ (moteri) twayikuyemo dushyiramo za batiri, tunamwishyura ibindi byari byangiritse, hanyuma turanasinyana impapuro we ubwe yemera ko MTN yakuyeho izo generator, ko nta rusaku rugihari.”
Twongeye kuvugana na Ndabakenga, maze atubwira ko MTN itubahirije amasezerano bagiranye yari anakubiye mu rubanza kuko ngo hari moteri ebyiri.
Imwe muri zo ikaza gusimbuzwa batiri ,urusaku ruragabanuka ariko ngo byakozwe mu mezi atarenze atatu gusa,moteri zose zirongera zikora uko byari bisanzwe.”
Umuyobozi w’akarere ka Gisagara Jerome Rutaburingoga avuga ko icyo kibazo kitari kizwi mu karere. Ahamya ko bagiye kugikurikirana vuba kugira ngo abaturage barenganurwe.
Agira ati “Ikintu cyose kibangamiye abaturage tugomba gushaka uburyo tukivanaho,kandi tugiye kugikurikirana,turebe icyo twakora haba kubimura,cyangwa se kwimura ibyo bikorwa remezo kuko byose birashoboka.”
Ibitekerezo ( 2 )
Aba baturage bakwiriye guhabwa ishingiro ndetse n’agaciro. Abayozi badasobanukiwe k’urwego rw’ubumenyi n’ikorana buhanga bakwiriye kujya bifashisha inzobere aho guterera iyo ngo ibibazo bishyirwe mu ntoki z’uwabiteje (Tigo/MTN)!
Sanny Ntayombya ati basanze hari 75dB. Ubwabyo byakagombye gutuma bahita bahaguruka bagakura ubuzima bw’umuturage mu kangaratete!! Aha nababwira ko ahantu umuntu aruhukira (kuryama,...) hatakagombye kurenza 65dB (kubatazi uko urusaku rubarwa (kuva kuri 65 kugera kuri 68dB bivuze ko urusaku ruba rwikubye kabiri! Ngaho namwe nimwibaze kugera kuri 75dB!!)
Mpyisi Teta ati umuturage atuye muri metero imwe uvuye kumunara ariko yasinye ko urusaku rwashize!! Muby’ukuri birumvikana ko Mpyisi ahagarariye ikigo cy’ubucuruzi adashishikajwe n’imibereho myiza y’uyu muturage. Nta muntu ugubwa neza no gutura kuri metero imwe uvuye k’umunara! Impamvu ni nyinshi kandi ndende....None rero bayobozi ni mutabare rwose abo baturage! Uzashaka ibindi bisobanuro by’imbitse ashobora kunsubiza kuri comments yanjye nkazamwandikira! Yewe n’abo bayobozi bireba niba bifuza ibisobanuro cg ubufasha ndi tayari kububagezaho!
Birakabije pe badutabare rwose


text:
Ubukungu
CHOGM: Muri Kigali Hari Abiyemeje Kuzajya Bakora Amasaha Yose Y’Umunsi
Mu rwego rwo kuzaha serivisi nziza abazitabira Inama ya CHOGM izatangira taliki 21, ikazageza taliki 26, Kamena, 2022 abakorera ku giti cyabo bavuga ko bashyizeho uburyo bwo kuzakora amasaha yose agize umunsi kugira ngo hatazagira umushyitsi ikenera Serivisi akayibura.
N’ubwo hari bamwe babwiye RBA ko impamvu yatumye Abanyarwanda muri rusange bamenyera gutaha kare ari kubera gahunda z’umukwabo( couvre feux cyangwa curfew) yazanywe na COVID-19, ariko mu by’ukuri na mbere yayo Abanyarwanda ntibakundaga gucyesha bari mu kazi.
Cyeretse mu tubari no mu tubyiniro.
Ubusanzwe bisa n’aho bagira amasaha amwe adakuka yo gukora gahunda runaka ubundi bikarangira.
Mu gitondo abantu bazinduka bajya ku kazi, saa sita kugeza saa munani bakaba bari mu kiruhuko, hanyuma saa kumi n’imwe z’umugoroba kugeza saa moya, abakozi hafi ya bose bagataha kandi ibi bigaragarira mu muvundo w’imodoka ziba ziri mu mahuriro y’imihanda nayo idahindagurika.
Kugira ngo akamenyero ko gukora amasaha yose y’umunsi gashinge imizi bizasaba ko abakoresha bashyiraho ingengabihe y’akazi n’abakozi bahagije kugira ngo bahane igihe cyo kuruhuka no gukora kandi umushahara ukajya ubonekera igihe nk’uko wemeranyijweho.
Ibi bizatuma abakozi bakora koko amasaha yose, batange umusaruro cyane cyane ko umutekano wo usanzwe uhari mu Rwanda kandi mu buryo buhoraho.
Ikindi gikomeye kandi kigomba kuzitabwaho niba koko gukora amasaha 24 mu minsi irindwi bigomba kuba ihame mu mikorere y’Abanyarwanda ni uko amashanyarazi agomba guhoraho kandi akaba ahagije.
Kugenda no kugaruka by’amashanyarazi bya hato na hato nabyo bidindiza ubucuruzi bigatuma abaka serivisi bijujuta.
Hari n’igihe amashanyarazi aba ahari ariko ugasanga abashinzwe kuyagura barangaye kugeza ubwo ashize, hanyuma ibyayakoreshwaga bikaba bihagaze mu gihe bari gushyiramo andi.
Ibi bikunze kugaragara ahacururiwa ikawa yo kunywa cyangwa ahatangirwa serivisi zifashisha murandasi nko ku IREMBO.
Ku byerekeye kwiyemeza kuzakora amasaha yose muri CHOGM abacuruzi bavuga ko mu rwego rwo kwitegura abashyitsi bazitabira iriya nama biteguye kongera amasaha yo gukora.
Urugaga rw’abikorera mu Rwanda rwemeza ko hari inama bagiranye inama n’abacuruzi batanga serivisi, bemeranya ko bose bafite gahunda yo gukora amasaha yose kugira ngo abazakenera serivise iyariyo yose bazayibone kandi igihe cyose bayishakiye.
Ibi kandi babisabwe n’Umuyobozi w’Umujyi wa Kigali, Pudence Rubingisa.
Rubingisa yasabye abatanga serivisi zitandukanye kuzabyaza umusaruro aya mahirwe yo kuba iyi nama ya CHOGM izabera mu Rwanda.
Inama y’Abakuru b’ibihugu na za Guverinoma bagize uriya muryango bazaza mu Rwanda mu nama izamara Icyumweru.
Izitabirwa n’abantu bagera ku 6000.
Hagati aho mu Mujyi wa Kigali imyiteguro irakomeje kandi nk’uko Umuyobozi w’Umujyi wa Kigali Pudence Rubingisa aherutse kubyemeza, igeze ku musozo.
Icyakora birashoboka ko hari bimwe bizaba bitararangira iyo urebye aho bigeze byubakwa kandi ukibuka ko iyo bwije Abanyarwanda bitahira bakazagaruka mu kazi bucyeye!